Proposta għal deċiżjoni tal-Kunsill Dwar il-Programm Speċifiku “Kooperazzjoni” li jimplimenta s-Seba’ Programm ta' Qafas (2007-2013) tal-Komunità Ewropea dwar ir-riċerka, l-iżvilupp teknoloġiku u attivitajiet ta’ dimostrazzjoni. /* KUMM/2005/0440 finali - CNS 2005/0185 */





[pic] | KUMMISSJONI TAL-KOMUNITAJIET EWROPEJ | Brussel 21.9.2005 KUMM(2005) 440 finali 2005/0185 (CNS) Proposta għal DEĊIŻJONI TAL-KUNSILL Dwar il-Programm Speċifiku “Kooperazzjoni” li jimplimenta s-Seba’ Programm ta' Qafas (2007-13) tal-Komunità Ewropea dwar ir-riċerka, l-iżvilupp teknoloġiku u attivitajiet ta’ dimostrazzjoni. (preżentata mill-Kummissjoni) MEMORANDUM TA’ SPJEGAZZJONI (TRATTAT KE) 1. IL-KUNTEST TAL-PROPOSTI Il-proposti għal ħames programmi speċifiċi jsegwu l-proposta tal-Kummissjoni għas-Seba’ Programm ta’ Qafas (2007-13) adottat fis-6 ta’ April, 2005[1]. Kienet ippreżentata struttura fil-forma ta’ erba’ programmi speċifiċi ewlenin - “Kooperazzjoni”, “Ideat”, “Nies” u “Kapaċitajiet” kull wieħed jikkorrespondi ma’ għan ewlieni tal-Politika Ewropea tar-riċerka; programm ieħor speċifiku huwa għall-azzjonijiet diretti taċ-Ċentru Konġunt tar-Riċerka. Il-Kummissjoni ser tkun qed tippreżenta l-proposti għar-“Regoli għall-Parteċipazzjoni u t-Tixrid” li japplikaw għas-Seba’ Programm ta’ Qafas. Il-kuntest tal-politika u l-għanijiet huma dawk stabbiliti fil-Komunikazzjoni “Nibnu l-ERA ta’ l-għarfien għat-tkabbir”[2]. Biex jintlaħqu dawn l-għanijiet u jitwettqu għal kollox il-programmi speċifiċi ser ikun meħtieġ li jirdoppja l-baġit kif propost mill-Kummissjoni. Ir-riċerka, it-teknoloġija, l-edukazzjoni u l-innovazzjoni huma l-uniku mod biex jinħolqu l-impjiegi f’medda ta’ żmien twil u b’mod sostenibbli. Huma wkoll is-soluzzjoni għat-tkabbir ekonomiku, il-kompetittività, is-saħħa, il-kwalità tal-ħajja u l-ambjent. Il-Programm ta’ Qafas ta’ riċerka, flimkien mal-programmi tal-Komunità fl-oqsma ta’ l-edukazzjoni u l-innovazzjoni, huwa għalhekk element essenzjali għall-progress lejn ekonomija u soċjetà ta’ l-għarfien. Il-programmi speċifiċi tas-Seba’ Programm ta’ Qafas huma mfassla biex jindirizzaw, flimkien ma’ l-isforzi nazzjonali u privati meħtieġa , in-nuqqasijiet ewlenin fil-livell, il-kwalità u l-impatt tar-riċerka Ewropea. L-Ewropa għandha sempliċiment tinvesti aktar fir-riċerka u hemm bżonn ta’ enfasi ġdida jekk l-Unjoni Ewropea ser tagħmel progress lejn l-għan li tinvesti 3% tal-PGD tagħha fir-riċerka sa l-2010. Is-Seba’ Programm ta’ Qafas ser jikkontribwixxi għal dan, kemm permezz tal-finanzjament dirett imma wkoll permezz ta’ użu ta’ kapital misluf ( leverage ) addizzjonali ta’ investimenti pubbliċi u privati fir-riċerka. L-Ewropa teħtieġ aktar riċerkaturi biex iżżid u ttejjeb l-isforzi tar-riċerka tagħha. Flimkien ma’ azzjonijiet oħra, bħall-Karta Ewropea għar-Riċerkaturi u miżuri ta’ politika nazzjonali, is-Seba’ Programm ta’ Qafas huwa maħsub biex jistimola aktar nies jibdew u jkomplu karrieri ta’ riċerka, u għal darb’oħra jiġbed talent ta’ riċerka ewlieni lejn l-Ewropa. L-appoġġ finanzjarju fil-livell Ewropew joffri opportunitajiet biex jiżdiedu l-eċċellenza u l-effettività tar-riċerka li ma jistgħux jintlaħqu fil-livell nazzjonali. Il-programmi speċifiċi tas-Seba’ Programm ta’ Qafas jirrappreżentaw aktar konsolidament u ftuħ taż-Żona Ewropea tar-Riċerka, biex jilħqu massa kritika u jkun hemm strutturi f’oqsma ġodda ta’ riċerka u b’mezzi ġodda, u jappoġġaw aktar il-moviment ħieles ta’ l-ideat, l-għarfien u r-riċerkaturi. Matul it-twettiq tal-programmi speċifiċi l-potenzjal għall-azzjonijiet fil-livell Ewropew biex tissaħħaħ l-eċċellenza fir-riċerka ser jintuża sal-massimu possibbli, l-aktar permezz ta’ kompetizzjonijiet ma’ l-UE kollha sostnuti b’valutazzjonijiet rigorużi u indipendenti tal-proposti. Dan jimplika li tkun identifikata u appoġġata l-eċċellenza kulfejn teżisti madwar l-Unjoni Ewropea kif ukoll jinħolqu kapaċitajiet għall-eċċellenza fir-riċerka futura. L-impatt tal-programmi speċifiċi ser jittejbu permezz ta’ kumplimentarjetà ma’ politika u programmi oħrajn tal-Komunità, partikolarment il-Fondi Strutturali u l-Programm tal-Kompetittività u l-Innovazzjoni. 2. IL-KONSULTAZZJONI MINN QABEL Il-preparazzjoni ta’ proposti tal-programm speċifiku qieset il-fehmiet imfissra mill-Istituzzjonijiet tal-UE, partikolarment il-Parlament Ewropew u l-Kunsill Ewropew, kif ukoll persuni oħra li għandhom interess inkluż ir-riċerkaturi u l-utenti tar-riċerka. Dan jinkludi diskussjonijiet dejjem għaddejjin u kontribuzzjonijiet fir-rigward tal-proposta għad-deċiżjonijiet tas-Seba’ Programm ta’ Qafas, il-konsultazzjonijiet estensivi u l-kontribuzzjonijiet miġburin matul il-preparazzjoni ta’ dik il-proposta, u aktar xogħol fl-identifikazzjoni ta’ prijoritajiet tar-riċerka futuri bħal dak li qed isir mill-Pjattaformi tat-Teknoloġija Ewropej. Il-proposta tal-Programm Speċifiku tislet mill-valutazzjoni fil-fond ta’ l-impatt li sar għall-proposta tas-Seba’ Programm ta’ Qafas[3]li wriet il-valur miżjud speċifiku u qawwi ta’ kull programm speċifiku propost. Barra minn dan, il-proposti jqisu r-riżultat tal-valutazzjoni ta’ ħames snin tal-Programm ta’ Qafas.[4] 3. ASPETTI ġURIDIċI Il-proposta għall-programmi speċifiċi hija bbażata fuq it-Titolu XVIII tat-Trattat, l-Artikoli 163 sa 173, u partikolarment l-Artikolu 166.3 dwar it-twettiq tal-Programm ta’ Qafas permezz ta’ programmi speċifiċi. 4. IT-TWETTIQ TAL-BAġIT Id-dikjarazzjonijiet finanzjarji leġiżlattivi mehmuża ma' kull Deċiżjoni proposta jfissru l-implikazzjonijiet finanzjarji u r-riżorsi umani u amminstrattivi. Għall-Programmi Speċifiċi “Kooperazzjoni”, “Nies” u “Kapaċitajiet”, il-Kummissjoni bi ħsiebha tafda ċerti ħidmiet meħtieġa għat-twettiq tal-programm lil aġenzija eżekuttiva. Dan l-approċċ se jintuża wkoll għall-implimentazzjoni tal-programm "Ideat" (ara t-Taqsima 7.2 taħt). 5. TWETTIQ KOERENTI U FLESSIBBLI 5.1. Adattament għall-ħtiġijiet u opportunitajiet ġodda Huwa vitali li t-twettiq ta’ programmi speċifiċi jkun flessibbli biżżejjed biex jibqa’ fil-quċċata ta’ l-iżviluppi xjentifiċi u teknoloġiċi u jirrispondi għall-ħtiġijiet xjentifiċi, industrijali, tal-politika u tas-soċjetà li qed jitfaċċaw. Dawk l-azzjonijiet li jippermettu lir-riċerkaturi nnifishom li jidentifikaw is-suġġetti se jkunu partikolarment importanti f’dan ir-rigward. Għall-azzjonijiet oħra, dan se jintlaħaq primarjament permezz tal-programmi tax-xogħol li ser ikunu aġġornati fuq bażi annwali. Dan se jsir bl-assistenza tal-kumitati tar-rappreżentanti ta’ l-Istati Membri fejn huwa mistenni li l-kumitati jikkonċentraw fuq il-programmi tax-xogħol. Ir-reviżjonijiet jistgħu jsiru aktar malajr fil-każ ta’ prijoritajiet ġodda li jeħtieġu tweġiba urġenti, partikolarment dawk li jinqalgħu minħabba ħtiġijiet tal-politika mhux imbassra. Dan l-ipprogrammar multi-annwali ser jibbenefika minn firxa wiesgħa ta’ kontribuzzjonijiet biex ikun żgurat li l-attivitajiet sostnuti jibqgħu ta’ rilevanza diretta għall-ħtiġijiet tar-riċerka li jevolvu ta’ l-industrija u tal-politika ta’ l-UE. Ser ikunu stabbiliti gruppi konsultattivi esterni, inkluż għal kull tema fil-programm speċifiku tal-Kooperazzjoni, bi sħubija effettiva multidixxiplinarja u bilanċ ta’ fehmiet akkademiċi u industrijali. Għall-programm “Ideat”, ser ikun hemm metodu ġdid għal kollox billi l-preparazzjoni tal-programm tax-xogħol ta’ kull sena ser ikun fdat lil kunsill xjentifiku indipendenti bħala parti mit-twaqqif ta’ Kunsill Ewropew ta’ Riċerka awtonomu (ara t-taqsima 7.2 hawn isfel). Kontribuzzjonijiet addizzjonali esterni, partikolarment għall-programm tal-Kooperazzjoni, ser ikunu ffaċilitati partikolarment mill- Pjattaformi tat-Teknoloġija Ewropej stabbiliti fid-diversi oqsma li għandhom ikollhom rwol b’saħħtu u dinamiku biex tkun żgurata r-rilevanza industrijali. Il-prijoritajiet ta’ riċerka identifikati fl-Aġendi tar-Riċerka Strateġika definiti fil-pjattaformi huma riflessi tajjeb fil-proposti tal-programm speċifiċi, u ser jipprovdu kontribuzzjoni importanti fil-programmazzjoni multiannwali. Fora u gruppi oħra jistgħu jipprovdu lill-Kummissjoni b’pariri f’waqthom fuq prijoritajiet ġodda f’oqsma partikolari, bħall-Forum għall-Istrateġija Ewropea dwar l-Infrastrutturi ta’ riċerka ( ESFRI ) u pjattaformi stabbiliti biex jikkonsidraw aġendi strateġiċi ta’ riċerka rilevanti għall-oqsma tal-politika soċjali jew ambjentali. Opportunità ġdida importanti li ser tkun ipprovduta mill-Programm ta’ Qafas hija mekkaniżmu innovattivi ta’ finanzjament, il-Mekkaniżmu ta’ Finanzjament tal-Kondiviżjoni tar-Riskju , immirat biex iħeġġeġ nefqa tas-settur pubbliku fl- RTD billi jkun imtejjeb l-aċċess għas-self mill-Bank Ewropew għall-Investiment (BEI) għal azzjonijiet kbar Ewropej li għandhom bżonn ta’ massa kritika finanzjarja li tgħaqqad f’proporzjon varjabbli diversi sorsi ta’ finanzjament, inkluż self mill-BEI. Dawn l-azzjonijiet kbar Ewropej huma “Inizjattivi Konġunti tat-Teknoloġija” u proġetti kbar kollaborattivi ffinanzjati direttament mill-Programm ta’ Qafas fil-programm tal-Kooperazzjoni, u proġetti ġodda ta’ l-infrastruttura tar-riċerka skond il-programm tal-Kapaċitajiet. Proġetti oħra kbar Ewropej ta’ kollaborazzjoni bħal dawk ta’ l-Eureka jistgħu jitqiesu wkoll, skond il-kriterji ta’ l-eliġibilità. Il-kontribuzzjoni mistennija mill-programmi speċifiċi lill-BEI ser ittejjeb b’mod sinifikanti l-aċċess għall-finanzjament tad-dejn u għalhekk teżerċita effett sinifikanti ta’ użu ta’ kapital misluf ( leverage ) fuq l-investimenti privati fl- RTD . 5.2. Kwistjonijiet trasversali Il-koerenza globali fit-twettiq tas-Seba’ Programm ta’ Qafas ser tkun assigurata mill-Kummissjoni, wara li jitqiesu l-awtonomija u l-indipendenza garantiti tal-Kunsill Ewropew tar-Riċerka fil-programm “Ideat”. Il-programmi tax-xogħol li jaqsmu fi programmi speċifiċi oħra ser ikunu riveduti b’mod ikkoordinat biex jippermettu li jitqiesu sewwa kwistjonijiet trasversali.Il-kumitati ta’ l-Istati Membri wkoll għandhom responsabilità importanti fl-għajnuna lill-Kummissjoni fil-koerenza u l-koordinament effettivi tat-twettiq matul u fi ħdan dawn il-programmi speċifiċi. Dan jimplika livell qawwi ta’ koordinament fl-Istati Membri bejn rappreżentanti tal-konfigurazzjonijiet differenti tal-kumitati. Meta azzjonijiet li ser ikunu sostnuti għandhom rilevanza qawwija għall-partijiet differenti tal-programmi speċifiċi tal-Kooperazzjoni, tan-Nies u tal-Kapaċitajiet, ser jintużaw sejħiet komuni li jibnu fuq l-esperjenza miksuba fis-Sitt Programm ta' Qafas. Dan ser ikun partikolarment importanti għal suġġetti ta’ riċerka li huma trasversali fit-temi fil-programm tal-Kooperazzjoni, u dawn is-sejħiet ser ikunu identifikati b’mod ċar fil-programm tax-xogħol. Il-kwistjonijiet li ġejjin li huma trasversali fil-programmi speċifiċi kollha ta’ Kooperazzjoni, tan-Nies u tal-Kapaċitajiet huma ta’ importanza partikolari, u huma mbassra arranġamenti partikolari għall-metodu kkoordinat: - Il-kooperazzjoni internazzjonali: dawn il-programmi speċifiċi kollha huma miftuħa għall-kooperazzjoni internazzjonali, u għandhom azzjonijiet ddedikati f’dan ir-rigward. Ser ikun hemm metodu strateġiku matul il-Programm ta’ Qafas biex titħeġġeġ l-eċċellenza fir-riċerka u l-benefiċċji tal-kompetittività u biex ikunu indirizzati kwistjonijiet globali jew reġjonali speċifiċi meta jkun hemm interess u benefiċċju reċiproku. Ser ikun żgurat metodu koerenti matul il-programmi speċifiċi skond din l-istrateġija u l-programm tal-Kapaċitajiet ser ikollu rwol ewlieni f’dan l-aspett. - L-infrastrutturi tar-riċerka: l-appoġġ ewlieni għall-infrastrutturi ta’ riċerka ser jitwettaq fil-programm tal-Kapaċitajiet, u dan il-programm ser jiżgura metodu kkoordinat b’attivitajiet ta’ riċerka rilevanti fil-programmi l-oħra, l-aktar il-programm tal-Kooperazzjoni. - Ir-riċerka tal-politika trasversali: L-arranġamenti għall-koordinament effettiv fi ħdan is-servizzi tal-Kummissjoni ser ikunu stabbiliti, partikolarment biex ikun żgurat li l-attivitajiet ikomplu jissodisfaw il-ħtiġijiet ta’ l-iżviluppi fil-politika ta’ l-UE. Għal dan il-għan, il-programmazzjoni multi-annwali tista’ tieħu mill-għajnuna tal-gruppi ta’ l-utenti tas-servizzi tal-Kummissjoni differenti assoċjati mal-politika kkonċernata. - Il-parteċipazzjoni ta’ l-SMEs: il-parteċipazzjoni ta’ l- SMEs ser tittejjeb fil-programmi speċifiċi kollha.. Barra mit-tisħiħ ta’ l-azzjonijiet speċifiċi ta’ l- SMEs fil-programm “Kapaċitajiet”: l-interessi tar-riċerka ta’ l- SMEs huma inklużi matul il-programm tal-Kooperazzjoni kollu u suġġetti ta’ interess partikolari għall- SMEs ser ikunu identifikati iżjed fil-programmi tax-xogħol u s-sejħiet għal proposti; l-attivitajiet fil-programm tan-Nies għandhom enfasi speċjali fuq l-involviment ta’ l- SMEs ; u l- SMEs ikunu jistgħu jipparteċipaw ukoll fil-programm Ideat. Il-miżuri ta’ simplifikazzjoni maħsuba u ż-żieda fil-flessibbilità akbar fl-għażla ta’ l-iskema xierqa tal-finanzjament ser jibbenefikaw partikolarment il-parteċipazzjoni ta’ l- SMEs . - It-tixrid u trasferiment ta’ l-għarfien : il-ħtieġa li jitħeġġeġ l-użu tar-riżultati tar-riċerka huwa karatteristika qawwija tul il-programmi kollha, b’enfasi partikolari fuq it-trasferiment ta’ l-għarfien bejn il-pajjiżi, minn dixxiplina għal oħra u mid-dinja ta' l-akkademiċi għall-industrija, inkluż permezz tal-mobilità tar-riċerkaturi. L-involviment ta’ utenti potenzjali fl-għajnuna għad-definizzjoni tal-prijoritajiet (partikolarment permezz tal-Pjattaformi tat-Teknoloġija Ewropej) huwa importanti f’dan l-aspett. L-azzjonijiet kumplimentarji skond il-programm tal-Kompettitività u l-Innovazzjoni ser isaħħu wkoll l-użu ta’ riżultati ta’ riċerka billi jkunu indirizzati l-ostakoli għall-innovazzjoni u t-tisħiħ ta’ kapaċitajiet ta’ l-innovazzjoni. - Ix-xjenza fis-soċjetà: din l-attività fil-Programm tal-Kapaċitajiet ser ikollha rwol biex ikun żgurat li l-aspetti tas-soċjetà jitqiesu kif jixraq fil-programmi speċifiċi kollha, u li jitkabbru l-interazzjonijiet bejn ix-xjenzjati u l-pubbliku ġenerali. 6. METODI TA’ SIMPLIFIKAZZJONI U TAL-ĠESTJONI Ser ikun hemm simplifikazzjoni sinifikanti fit-twettiq tas-Seba’ Programm ta’ Qafas, wara l-ideat ippreżentati fid-Dokument ta’ ħidma tal-Kummissjoni tas-6 ta’ April, 2005 u d-djalogu estensiv fuq il-bażi ta’ dan id-dokument. Ħafna mill-miżuri proposti huma ppreżentati fir-Regoli għall-Parteċipazzjoni u t-Tixrid, l-aktar biex titnaqqas il-burokrazija żejda b’mod sinifikanti u jkunu ssimplifikati l-iskemi tal-finanzjament u l-ħtiġijiet tar-rappurtar. Fil-programmi speċifiċi, it-titjib propost jinkludi: - L-effiċjenza u l-konsistenza tat-twettiq imtejba permezz ta’ l-esterjorizzazzjoni tal-ħidmiet amministrattivi lil aġenzija eżekuttiva. - Ir-razjonalizzazzjoni ta’ l-iskemi tal-finanzjament ta’ kull Programm Speċifiku ser tuża is-ġabra ta’ strumenti tagħha stess meħtieġa għar-realizzazzjoni ta’ l-għanijiet tal-Programm. - Il-preżentazzjoni aktar ċara ta’ kriterji ta’ valutazzjoni: biex tkun inkluża fil-Programmi ta’ Ħidma skond il-prinċipji stabbiliti f’kull Programm Speċifiku. - Il-preżentażżjoni ċara tal-Programmi ta’ ħidma b’mod li l-parteċipanti potenzjali huma infurmati tajjeb dwar l-opportunitajiet disponibbli li jissodisfaw il-ħtiġijiet u l-interessi partikolari tagħhom. Per eżempju, il-programmi ta’ ħidma u s-sejħiet, meta jkun xieraq, ser jenfasizzaw dawk is-suġġetti ta’ interess partikolari għall- SMEs jew meta l-kooperazzjoni ma’ pajjiżi terzi tkun ta’ benefiċċju. - Is-simplifikazzjonijiet f’aspetti oħra, bħat-tħaffif ta’ l-approvazzjoni tal-proġetti, l-iskemi tal-finanzjament u ta’ l-appoġġ kif riflessi fir-Regoli għall-Parteċipazzjoni u t-Tixrid, u użu ulterjuri ta’ databases u għodod ta’ l-informazzjoni biex ikun hemm komunikazzjoni aħjar. 7. KONTENUT TAL-PROGRAMMI SPEċIFIċI 7.1. Il-kooperazzjoni Il-programm speċifiku tal-Kooperazzjoni huwa maħsub biex jikseb il-gwida f’oqsma xjentifiċi u teknoloġiċi ewlenin billi tkun appoġġata l-kooperazzjoni bejn l-universitajiet, l-industrija, iċ-ċentri ta’ riċerka u l-awtoritajiet pubbliċi fl-Unjoni Ewropea kollha kif ukoll fil-bqija tad-dinja. Il-Programmi ta’ Qafas ta’ qabel juru l-impatt ta’ dawn l-azzjonijiet fir-ristrutturazzjoni tar-riċerka fl-Ewropa u t-tgħaqqid u l-użu tal-kapital misluf ( leveraging ) tar-riżorsi. Is-Seba’ Programm ta’ Qafas ser jiddistribwixxi dawn l-impatti b’mod usa’ u d-disa’ temi proposti jikkorrespondu ma’ l-oqsma ewlenin tal-progress fl-għarfien u t-teknoloġija fejn ir-riċerka eċċellenti trid tissaħħaħ biex tindirizza l-isfidi soċjali, ekonomiċi, ambjentali u industrijali Ewropej. Il-programm jirrappreżenta elementi qawwija ta’ kontinwità ma’ programmi ta’ qafas ta’ qabel li jibnu fuq il-valur miżjud li ntwera ta’ l-appoġġ Ewropew ta’ dan it-tip. Minbarra dan, hemm novitajiet importanti f’dan il-programm speċifiku li jeħtieġu konsiderazzjoni speċifika għat-twettiq: - Li jirrispondu għall-bżonn għal sħubiji pubbliċi u privati ambizzjużi pan-Ewropej biex jaċċelleraw l-iżvilupp ta’ teknoloġiji ewlenin, permezz tat-tnedija ta’ Inizjattivi Konġunti tat-Teknoloġija[5]. L-ewwel ġabra ta’ inizjattivi kienet identifikata b’għanijiet u riżultati ċari fl-oqsma ta’ mediċini innovattivi, in-nanoelettronika, is-sistemi kompjuterizzati inkorporati, iċ-ċelloli ta’ l-idroġenu u tal-fjuwil, l-aeronawtika, il-ġestjoni tat-traffiku ta’ l-ajru u l-monitoraġġ globali għall-ambjent u s-sigurtà. Ser jintużaw żewġ għażliet għat-twettiq ta’ l-Inizjattivi Konġunti tat-Teknoloġija, jiddependi fuq in-natura partikolari ta’ l-inizjattiva u l-għanijiet tagħha. L-ewwel tinvolvi struttura ddedikata fuq il-bażi ta’ l-Artikolu 171 u f’dawn il-każijiet il-Kummissjoni ser tressaq proposti leġiżlattivi separati. It-tieni għażla ma teħtiġx deċiżjoni fuq il-bażi ta’ l-Artikolu 171 u tinvolvi l-użu jew ta’ struttura mwaqqfa apposta għal dan il-għan jew struttura ġuridika xierqa eżistenti. - Metodu msaħħaħ għall-koordinazzjoni tal-programmi ta’ riċerka nazzjonali. L-iskema ta' suċċess ERA -NET ser tissokta u titwettaq fi ħdan dawn it-temi. L-ERA-NETs eżistenti mis-Sitt Programm ta’ Qafas ser jitħallew jibagħtu proposti ta’ aġġornament biex ikabbru l-kooperazzjoni tagħhom jew iwessgħu l-konsorzji għall-parteċipanti ġodda, u ser ikunu appoġġati l-ERA-Nets ġodda biex jindirizzaw suġġetti ġodda. L-iskema ser tkun miftuħa wkoll għall-korpi pubbliċi li qed jippjanaw programm ta’ riċerka imma li għadu mhux operattiv. Barra dan, l-iskema ERA-NET plus ser tkun introdotta biex tipprovdi inċentiv għal sejħiet konġunti għal proġetti transnazzjonali organizzati bejn għadd ta’ pajjiżi. - Wara l-esperjenza ta’ l-inizjattiva ta’ l-Artikolu 169 tas-Sħubija Ewropea u tal-Pajjiżi li Qed Jiżviluppaw dwar il-Provi Kliniċi ( EDCTP ), erba' inizjattivi oħra ta’ l- Artikolu 169 ġew identifikati bil-kooperazzjoni mill-qrib ta’ l-Istati Membri. Inizjattivi bħal dawn fl-oqsma ta’ l-għajxien assistit mill-ambjent, ir-riċerka fil-baħar Baltiku u l-metroloġija huma proposti fil-programm tal-Kooperazzjoni u hemm propost fil-programm tal-Kapaċitajiet inizjattiva ta’ l-Artikolu 169 biex iġġib flimkien ir-riċerka nazzjonali li qed tagħmel programmi relatati ma’ l- SMEs . - Huwa mbassar metodu aktar immirat għall- kooperazzjoni internazzjonali f’kull tema u minn tema għall-oħra b’azzjonijiet speċifiċi ta’ kooperazzjoni biex ikunu identifikati fil-programmi ta’ ħidma skond il-metodu strateġiku għall-kooperazzjoni internazzjonali mbassar u permezz ta’ djalogi ta’ politika u networks ma’ reġjuni differenti ta’ pajjiżi msieħba. - Komponent fuq li titħalla tweġiba flessibbli għall- ħtiġijiet li qed jitfaċċaw u l-ħtiġijiet tal-politika mhux imbassra ser ikun appoġġat taħt kull tema u t-twettiq ser jibni fuq l-esperjenza ta’ l-Appoġġ Xjentifiku għall-skemi tal-Politika u tax-Xjenza u Teknoloġija Ġodda u Li Qed Jinħolqu introdotti fis-Sitt Programm ta’ Qafas, flimkien ma’ l-Iskema tat-Teknoloġija Futura u li Qed Tinħoloq fil-qasam ta' l- ICT . 7.2. L-Ideat L-Ewropa m’għandhiex rendiment tajjeb fir-rigward ta’ riċerka tassew eċċellenti jew fil-ħakma ta’ l-oqsma li qed jikbru malajr tax-xjenza. Il-programm Ideat ser jipprovdi mekkaniżmu bħal dan biex jappoġġa x-xjenzjati, l-inġiniera u l-istudjużi tassew kreattivi, li l-kurżità u l-għatx tagħhom għall-għarfien x’aktarx iwassluhom għal sejbiet mhux previsti jew spettakolari li jistgħu jbiddlu l-andament ta’ l-għarfien tal-bniedem u jiftħu prospetti ġodda għall-progress teknoloġiku u jsolvu problemi soċjali u ambjentali persistenti. It-titjib fil-kwalità tar-riċerka bażika permezz ta’ kompetizzjonijiet fl-Ewropa kollha ser jiġġenera benefiċċji soċjali u ekonomiċi sinifikanti.[6] Il-programm “Ideat” jadotta t-terminu “ riċerka fil-fruntiera ” li jirrifletti għarfien ġdid tar-riċerka bażika. Fuq quddiemnett tal-ħolqien ta’ għarfien ġdid, “ir-riċerka fil-fruntiera” hija impriża intrinsikament riskjuża li tinvolvi t-tfittxija ta’ avvanzi fundamentali fix-xjenza, it-teknoloġija u l-inġinerija mingħajr ma jitqiesu l-konfini dixxiplinarji jew il-konfini nazzjonali. Il-programm ser isegwi metodu “mmexxi minn investigatur”, li jippermetti lir-riċerkaturi l-ambitu li jipproponu s-suġġetti tagħhom stess. Ser jingħataw għotjiet għal timijiet individwali, u titħalla l-flessibilità lil tim li jkun jikkonsisti minn kwalunkwe għaqda ta' riċerkaturi xierqa biex jitmexxew il-proġetti, minn istituzzjoni waħda jew diversi istituzzjonijiet, f'pajjiż wieħed jew bejn il-fruntieri nazzjonali. Fil-każijiet kollha, l-eċċellenza xjentifika u mhux il-ħtiġijiet amministrattivi għandhom imexxu l-formazzjoni tat-timijiet. Il-programm ser ikun iddifferenzjat minn azzjonijiet ta’ finanzjament nazzjonali fir-riċerka bażika bl-għanijiet strateġiċi tiegħu u l-ambitu Ewropew. Il-ħolqien ta’ Kunsill Ewropew tar-Riċerka (ERC) għat-twettiq tal-programm Ideat jirrappreżenta tluq ġdid. Ser ikunu stabbiliti żewġ komponenti strutturali ewlenin ta’ l-ERC – Kunsill Xjentifiku indipendenti u struttura tat-twettiq iddedikata – li jaħdmu skond il-prinċipji tal-fiduċja, il-kredibilità u t-trasparenza, għandu jipprovdi mezzi adegwati finanzjarji u jaħdem b’effiċjenza kbira, u għandu jiggarantixxi livell għoli ta’ awtonomija u integrità, waqt li jkun konsistenti mal-ħtiġijiet għar-responsabilità. Il- Kunsill Xjentifiku ser jikkonsisti minn rappreżentanti tal-komunità xjentifika Ewropea, fl-ogħla livell, li jaġixxu fil-kapaċità personali tagħhom, indipendentement minn interessi politiċi jew kull interess ieħor. Il-membri tiegħu ser jinħatru mill-Kummissjoni, wara proċess indipendenti għall-identifikazzjoni tagħhom. Il-mandat tal-Kunsill Xjentifiku ser jinkludi: 1. L-istrateġija xjentifika: It-twaqqif ta’ l-istrateġija xjentifika globali għall-programm, fid-dawl ta’ l-opportunitajiet xjentifiċi u l-ħtiġijiet xjentifiċi Ewropej. Fuq bażi permanenti, skond l-istrateġija xjentifika, il-preparazzjoni ta’ programm ta’ ħidma u l-modifiki meħtieġa, inkluż sejħiet għal proposti u kriterji u, skond il-bżonn, id-definizzjoni ta’ suġġetti speċifiċi jew gruppi fil-mira (per eżempju timijiet żgħar/emerġenti). 2. Il-monitoraġġ u l-kontroll tal-kwalità: Skond kif ikun xieraq, minn perspettiva xjentifika, it-twaqqif ta’ pożizzjonijiet għat-twettiq u l-ġestjoni ta’ sejħiet għal proposti, il-kriterji ta’ valutazzjoni, il-proċessi tal-valutazzjoni fost il-kollegi inkluż l-għażla ta’ esperti u l-metodi għall-valutazzjoni fost il-kollegi u l-valutazzjoni ta’ proposta, li fuq il-bażi tagħha tkun iddeterminata l-proposta għall-finanzjament; kif ukoll kull kwistjoni oħra li taffettwa s-suċċessi u l-impatt tal-Programm Speċifiku, u l-kwalità tar-riċerka magħmula. Il-monitoraġġ tal-kwalità ta’ l-operazzjonijiet u l-valutazzjoni tat-twettiq tal-programm u s-suċċessi u r-rakkomandazzjonijiet għall-azzjonijiet korrettivi futuri. 3. Il-komunikazzjoni u t-tixrid: Il-komunikazzjoni mal-komunità xjentifika u l-parteċipanti ewlenin fl-attivitajiet u s-suċċessi tal-programm u d-deliberazzjonijiet ta’ l- ERC . Jagħti rapport regolari lill-Kummissjoni dwar l-attivitajiet tiegħu. L- istruttura ddedikata tat-twettiq ser tkun responsabbli għall-eżekuzzjoni tal-programm, kif maħsub fil-programm tax-xogħol ta’ kull sena. Se twettaq, b’mod partikolari, il-proċeduri ta’ valutazzjoni, il-valutazzjoni fost il-kollegi u l-proċess ta’ l-għażla skond il-prinċipji stabbiliti mill-Kunsill Xjentifiku u se tiżgura il-ġestjoni finanzjarja u xjentifika ta' l-għotjiet. F’dan ir-rigward, l-ewwelnett il-Kummissjoni bi ħsiebha tistabbilixxi Aġenzija Eżekuttiva li ser tiddelegalha l-eżekuzzjoni tal-ħidmiet. L-istruttura tat-twettiq ser iżżomm komunikazzjoni mill-qrib u kontinwa mal-Kunsill Xjentifiku fuq l-aspetti kollha ta’ l-eżekuzzjoni tal-programm, u tipprovdi rapport annwali lill-Kummissjoni. Fil-ġejjieni u bla ħsara għall-valutazzjoni indipendenti ta’ l-effiċjenza ta’ l-istrutturi u l-mekkaniżmi ta’ l- ERC , struttura alternattiva tista’ tkun stabbilita, per eżempju skond id-dispożizzjonijiet ta’ l-Artikolu 171 tat-Trattat. Il-Kummissjoni Ewropea ser taġixxi bħala garanti ta’ l-awtonomija sħiħa u l-integrità ta’ l- ERC . Dan ifisser li r-responsabilità tal-Kummissjoni għat-twettiq tal-programm tibda l-ewwel billi jkun żgurat li l-istruttura tat-twettiq ta’ l- ERC tkun stabbilita, imbagħad wara li l-programm jitmexxa mill- ERC skond l-għanijiet iffissati, waqt li jkunu segwiti l-orjentamenti xjentifiċi u l-ħtiġijiet ta’ eċċellenza xjentifika, kif ikunu ddeterminati mill-Kunsill Xjentifiku waqt li jaġixxi indipendentement. Il-Kummissjoni ser tkun responsabbli biex tadotta l-programm ta’ ħidma għall-programm “Ideat". Ser teżerċita din ir-responsabilità skond il-metodu ffissat hawn fuq. Bħala regola ġenerali, il-Kummissjoni se tadotta programm ta’ ħidma kif propost mill-Kunsill Xjentifiku. Jekk il-Kummissjoni ma tkunx tista’ tadotta programm tax-xogħol kif propost, per eżempju għaliex dan ma jikkorrispondix ma’ l-għanijiet tal-programm, jew ma jikkonformax ma’ leġiżlazzjoni oħra tal-Komunità, il-Kummissjoni ser tkun meħtieġa li tistqarr ir-raġunijiet tagħha pubblikament. Din il-proċedura hija maħsuba li tiżgura l-ħidma ta’ l- ERC skond il-prinċipji jew l-awtonomija u l-integrità, ikunu rispettati b’mod trasparenti u bi sħiħ. 7.3. In-Nies Il-programm speċifiku Nies jifforma parti minn strateġija wiesgħa u integrata għat-tisħiħ, b’mod kwalitattiv u kwantitattiv, tar-riżorsi umani fir- R&D fl-Ewropa. Il-programm ser jistimola n-nies biex jibdew u jsegwu karrieri tar-riċerka, iħeġġeġ ir-riċerkaturi li joqgħodu fl-Ewropa, u jattira l-aħjar imħuħ lejn l-Ewropa. Ikun hemm valur miżjud uniku fl-azzjonijiet Ewropej permezz ta’ strumenti armonizzati, effetti ta’ strutturazzjoni aktar qawwija u effiċjenza akbar milli minn arranġamenti bilaterali bejn l-Istati Membri. L-attivitajiet jibnu fuq esperjenza twila u ta’ suċċess ta’ l-azzjonijiet Marie Curie fir-reazzjoni għall-bżonnijiet tar-riċerkaturi għat-taħriġ, il-mobilità, u l-iżvilupp tal-karriera. Waqt li tkun offerta kontinwità konsiderevoli, issir konċentrazzjoni akbar fuq l-aspetti li ġejjin: - Effett ta’ strutturazzjoni akbar, per eżempju permezz ta’ l-introduzzjoni tal-ko-finanzjament ta’ programmi reġjonali, nazzjonali u internazzjonali fil-linja ta’ l-azzjoni “Taħriġ tul il-ħajja u l-iżvilupp tal-karriera". Il-modalità tal-ko-finanzjament ma tiħux post il-modalità fejn boroż ta’ studju post-dottorali japplikaw għalihom u jingħataw fil-livell Ewropew, kif bħalissa hija l-prassi esklussiva fis-Sitt Programm ta’ Qafas. Iżda, il-boroż ta’ studju individwali waslu fi stadju ta’ maturità fl-Ewropa. Fl-istess ħin, l-offerti nazzjonali f’dan il-qasam jibqgħu frammentati f’termini ta’ għanijiet, metodi ta’ valutazzjoni u kundizzjonijiet tax-xogħol, u għadhom ta’ spiss ristretti fir-rigward tad-dimensjoni internazzjonali jew Ewropea tagħhom. Huwa għalhekk propost li tkun ko-iffinanzjata, fuq il-bażi ta’ sejħiet mftuħin għall-proposti, għażla ta’ dawk il-programmi li jikkorrespondu ma’ l-għanijiet tal-Programm ta’ Qafas. Il-valutazzjoni u l-għażla jkunu skond il-mertu mingħajr limitazzjonijiet dwar l-oriġini tar-riċerkaturi magħżulin, u jkunu applikati kundizzjonijiet ta’ impjieg u ta’ xogħol aċċettabbli (fir-rigward ta’, per eżempju, is-salarju, is-sigurtà soċjali, il-gwida fit-taħriġ, l-iżvilupp professjonali). - Il-parteċipazzjoni ta’ l-industrija: waqt li l-karattru bottom-up ta’ l-azzjonijiet Marie Curie ser jibqa’ ppreservat, ser ikun hemm orjentament aktar qawwi fuq it-taħriġ u l-iżvilupp tal-karriera għal u f’setturi differenti, partikolarment fis-settur privat. Dan ser jintlaħaq b’enfasi fuq l-iżvilupp ta’ ħiliet u kompetenzi kumplimentari, kruċjali għall-għarfien aħjar tar-riċerka fl-impriża u għall-kwalità tar-riċerka tagħhom. Dan jittejjeb bl-istimolu ta’ esperjenzi intersettorjali permezz tal-parteċipazzjoni attiva ta’ l-industrija, fl-azzjonijiet kollha u billi titnieda l-iskema ddedikata għat-tqassim ta’ l-għarfien fi sħubiji bejn is-settur pubbliku u privat, inkluż partikolarment l- SMEs . - Id-dimensjoni internazzjonali ser tkun imsaħħa. Minbarra l-boroż ta’ l-istudju għal barra ( outgoing ) b’ritorn obbligatorju, immirati biex jikkontribwixxu għat-taħriġ tul il-ħajja u l-iżvilupp tal-karriera ta’ riċerkaturi ta’ l-UE, titkabbar aktar il-kooperazzjoni permezz ta’ riċerkaturi minn pajjiżi terzi. Barra minn dan, huma introdotti dimensjonijiet ġodda għall-kollaborazzjoni mal-pajjiżi ġirien ta’ l-UE u l-pajjiżi tal-ftehim UE fil-qasam tax-xjenza u teknoloġija. Barra dan jingħata appoġġ għad-“dijaspori xjentifiċi” ta’ riċerkaturi Ewropej li qegħdin barra u riċerkaturi barranin ġewwa l-Ewropa. 7.4. Il-Kapaċitajiet Il-programm speċifiku Kapaċitajiet ser isaħħaħ ir-riċerka u l-kapaċità ta’ innovazzjoni matul l-Ewropa. Il-programm huwa taħlita ta’ kontinwazzjoni u tisħiħ ta’ l-azzjonijiet fil-programmi ta’ qafas ta’ qabel (riċerka għall-benefiċċju ta’ l- SMEs ; gruppi reġjonali mmexxijin mir-riċerka, “Ix-Xjenza fis-Soċjetà” u attivitajiet orizzontali ta’ kooperazzjoni internazzjonali) kif ukoll novitajiet importanti. Element ewlieni ġdid huwa l-metodu strateġiku previst għall-appoġġ tal-bini ta’ infrastruttura ġdida ta’ riċerka li ser tikkumplimenta l-appoġġ kontinwu għall-aħjar użu ta’ l-Istruttura ta’ Riċerka eżistenti. L-appoġġ għall-infrastruttura l-ġdida ser titwettaq permezz ta’ metodu f’żewġ stadji: fażi preparatorja u fażi kostruttiva. Waqt li tibni fuq ix-xogħol ta’ l-ESFRI (il-Forum għall-istrateġija Ewropea dwar l-Infrastrutturi ta’ riċerka) dwar l-iżvilupp ta’ pjnata tar-rotta Ewropea għal infrastruttura ta’ riċerka ġdida, il-Kummissjoni ser tidentifika proġetti prioritarji li jista’ possibilment jingħatlhom appoġġ mill-KE taħt is-Seba’ Programm ta’ Qafas. Għal dawk il-proġetti, il-Kummissjoni ser taħdem bħala faċilitatriċi, partikolarment fil-koordinament tal-mekkaniżmi ta’ l-inġinerija finanzjarja għall-fażi tal-kostruzzjoni, inkluż self mill-BEI kopert permezz tal-Mekkaniżmu tal-Kondiviżjoni tar-Riskju. L-Anness I jippreżenta l-“lista ta’ opportunitajiet” ESFRI, li jikkonsistu minn eżempji konkreti ta’ infrastrutturi ta’ riċerka ġodda fuq skala kbira li l-komunità xjentifika fl-Ewropa se tkun teħtieġ fid-deċennju li jmiss. Iż-żewġ skemi għall-appoġġ tar-riċerka għall-benefiċċju ta’ l-SMEs u l-assoċjazzjonijiet ta’ l-SMEs se jitwettqu permezz ta’ baġit akbar sabiex iwieġeb għall-ħtieġa dejjem tikber ta’ l-SMEs biex iqabbdu r-riċerka ‘il barra minnhom. L-azzjonijiet tar-Reġjuni ta’ l-Għarfien jibnu fuq l-azzjoni pilota ta’ suċċess. L-għan huwa biex in- networks transnazzjonali tar-reġjuni jkunu jistgħu jagħmlu użu sħiħ tas-saħħa fir-riċerka tagħhom, jippermettilhom jassorbu għarfien ġdid li joħroġ mir-riċerka u jiffaċilitalhom il-qawmien ta’ “raggruppamenti mmexxija mir-riċerka” li jlaqqgħu l-universitajiet, iċ-ċentri ta’ riċerka, l-impriżi u l-awtoritajiet reġjonali. Element importanti ġdid huwa l-azzjoni biex jinħareġ il-potenzjal kollu għar-riċerka fir-reġjuni tal-“konverġenza” ta’ l-UE. Ir-realizzazzjoni ta’ ekonomija u soċjetà bbażata fuq il-għarfien tiddependi fuq it-tisħiħ ta’ l-eċċellenza tar-riċerka Ewropea, imma wkoll fuq użu aħjar tal-potenzjal tar-riċerka għolja “mhux sfruttata” li teżisti fi ħdan l-UE kollha. L-azzjonijiet ser jippermettu l-ingaġġ ta’ riċerkaturi minn pajjiżi oħra ta’ l-UE, l-issekondar tal-personal tar-riċerka u tal-ġestjoni, l-organizzazzjoni ta’ mekkaniżmi ta’ valutazzjoni u l-akkwist u l-iżvilupp ta’ tagħmir tar-riċerka. Dawn l-azzjonijiet jgħinu fl-identifikazzjoni tal-ħtiġijiet u l-opportunitajiet għat-tisħiħ tal-kapaċitajiet tar-riċerka eżistenti u taċ-ċentri ta’ eċċellenza li qed jinħolqu f’dawn ir-reġjuni, li jistgħu jitħallsu bil-Fondi Strutturali. Ix-Xjenza fis-Soċjetà tirrappreżenta espansjoni sinifikanti tax-xogħol fi Programmi ta’ Qafas preċedenti. Se trawwem xjenzi aħjar, twassal għal politika ta’ l-UE aħjar u għal pubbliku aktar impenjat u infurmat. Element importanti ġdid fis-Seba’ Programm ta’ Qafas huwa l-mira biex tinbena politika b’saħħitha u koerenti tax-xjenza internazzjonali u tat-teknoloġija u attivitajiet fil-programm tal-Kapaċitajiet ser appoġġaw dan il-metodu, partikolarment billi jgħinnu jidentifikaw il-prijoritajiet għall-kooperazzjoni. L-iżvilupp koerenti tal-politika ser ipoġġi enfażi akbar fuq il-koordinazzjoni tal-politika nazzjonali u reġjonali permezz ta’ skema speċifika ta’ appoġġ għall-inizjattivi ta’ kooperazzjoni tal-politika trans-nazzjonali mill-Istati Membru u r-reġjuni. Dan ser isaħħaħ it-twettiq ta’ metodu miftuħ tal-koordinazzjoni għall-politika tar-riċerka u jħeġġeġ inizjattivi kkonċertati jew konġunti bejn il-gruppi ta’ pajjiżi u reġjuni fl-oqsma li jinvolvu dimensjoni qawwija trans-nazzjonali. 7.5. Azzjonijiet taċ-Ċentru Konġunt tar-Riċerka Waqt li jkompli jipprovdi appoġġ xjentifiku u tekniku għat-tfassil tal-politika ta’ l-UE l-JRC ser isaħħaħ aktar l-orjentament bbażat fuq il-klijent u n- networking b’saħħtu mal-komunità xjentifika. Ser jiżviluppa l-attivitajiet tiegħu fil-kuntest speċifiku tat-tkabbir, l-iżvilupp sostenibbli u s-sigurtà. L-azzjonijiet tal-JRC ser jirrispondu wkoll għal ‘regolamentazzjoni aħjar’ ta’ l-aġenda l-ġdida ta’ Liżbona . Sfidi ġodda assoċjati mal-bżonn li qed jikber biex ikun hemm tweġiba għall-kriżijiet, l-emerġenzi u l-imperattivi politiċi pressanti ser jingħelbu billi jinbnew l-kapaċitajiet u l-faċilitajiet fl-oqsma magħżulin biex ikun provdut appoġġ adegwat fil-kuntest ta’ l-UE. Metodu integrat għall-għoti ta’ appoġġ xjentifiku u tekniku għall-politika ser ikun karatterisitika ewlenija ta’ dan il-programm speċifiku. 8. BINI TA’ L-ERA TAL-KONOXXENZA GħAT-TKABBIR Biex ikun hemm il-progress rapidu meħtieġ għall-ekonomija u s-soċjetà tal-konoxxenza hemm bżonn ta’ ambizzjoni u effettività ġodda fir-riċerka Ewropea. L-atturi kollha ġewwa l-Unjoni Ewropea – il-gvernijiet nazzjonali, l-istabbilimenti tar-riċerka, l-industrija – għandhom ir-rwol tagħhom f’din l-impriża. Il-programmi speċifiċi biex iwettqu s-Seba’ Programm ta’ Qafas huma ddisinjati biex jilħqu l-massimu ta’ l-użu tal-kapital misluf ( leverage ) u ta’ l-impatt ta’ l-infiq għar-riċerka fil-livell Ewropew skond il-baġit disponibbli. Karatterisitiċi ewlenin huma l-konċentrazzjoni fuq erba’ għanijiet fil-programmi speċifiċi korrispondenti, b’attivitajiet u mezzi ta’ twettiq iddisinjati biex jissodisfaw dawn l-għanijiet; element qawwi ta’ kontinwità flimkien ma’ metodi ġodda ewlenin; konċentrazzjoni konsistenti fuq l-appoġġ ta’ l-eċċellenza li teżisti u l-ħolqien tal-kapaċità għar-riċerka ta’ eċċellenza għall-ġejjieni; ġestjoni effiċjenti u simplifikata biex tiżgura faċilità għall-utenti u effettività fin-nefqa; u flessibbilità inerenti b’mod li l-Programm ta’ Qafas ikun jista’ jirrispondi għall-ħtiġiet u l-opportunitajiet il-ġodda. LISTA TA’ OPPORTUNITAJIET "ESFRI” [7] - Faċilità għar-Riċerka dwar l-Antiproton u l-Ion - Faċilità għar-raġġi intensi sekondarji ta’ iżotopi mhux stabbli (SPIRAL II) - Teleskopju Ewropew tan-newtrino għall-baħar fond (KM3NeT) - Teleskopju Kbir Ħafna (ELT) għall-astronomija ottika - Infrastruttura Pan-Ewropea tar-Riċerka għan-Nano-Strutturi (PRINS) - European Spallation Source (ESS) (sors tan-newtroni) - XFEL Ewropew – għall-X rays ‘ibsin’ - Netwerk FELs IRUVX – minn infrared għal X rays ‘rotob’ - Aġġornament ESRF - Synchrotron - Kompjuter b’Rendiment Għoli għall-Ewropa (HPCEUR) - Bastiment tal-baħar għar-riċerka max-xtut - essenzjalment il-Baħar Baltiku - Bastiment għar-riċerka li jkisser is-silġ Aurora Borealis - European Multidisciplinary Seafloor Observatory (Osservatorju Ewropew Multidixxiplinari ta’ Qiegħ il-baħar) - Infrastruttura Ewropea għar-riċerka fi, u l-protezzjoni tal-bijodiversità - Infrastruttura avanzata għall-immagini tal-moħħ u tal-ġisem kollu - Infrastruttura bio-informatika għall-Ewropa - Netwerk Ewropew ta’ ċentri ta’ riċerka kliniċi avvanzati - Netwerk Ewropew ta’ biobanek u riżorzi ġenomiċi - Laboratorji ta’ sikurezza għolja għall-mard emerġneti u theddidiet għas-saħħa pubblika - Infrastruttura għall-analiżi funzjonali tal-ġenoma sħiħa tal-mammali - Faċilitajiet għall-ittestjar ta’ mudelli għar-riċerka biomedika - Osservatorju Ewropew ta’ Riċerka għall-Istudji Umanistiċi u x-Xjenzi Soċjali - Stħarriġ Soċjali Ewropew (ESS) ( European Social Survey ) « Proġetti globalio » - ITER - Stazzjon Spazjali Internazzjonali (ISS) - Linear Collider Internazzjonali (ILC) - Square Kilometer Array (SKA) – radjuteleskopju - International Fusion Materials Irradiation Facility (IFMIF) 2005/0185 (CNS) Proposta għal DEĊIŻJONI TAL-KUNSILL Dwar il-Programm Speċifiku “Kooperazzjoni” li jimplimenta s-Seba’ Programm ta' Qafas (2007-13) tal-Komunità Ewropea dwar ir-riċerka, l-iżvilupp teknoloġiku u attivitajiet ta’ dimostrazzjoni. (Test b'rilevanza għaż-ŻEE) IL-KUNSILL TA’ L-UNJONI EWROPEA, Wara li kkunsidra t-Trattat li jistabbilixxi l-Komunità Ewropea, b’mod partikolari l-Artikolu 166 tiegħu, Wara li kkunsidra l-proposta tal-Kummissjoni[8], Wara li kkunsidra l-opinjoni tal-Parlament Ewropew[9], Wara li kkunsidra l-opinjoni tal-Kumitat Ekonomiku u Soċjali Ewropew[10], Billi: (1) Skond l-Artikolu 166(3) tat-Trattat, id-Deċiżjoni Nru /KE tal-Parlament Ewropew u tal-Kunsill dwar is-Seba’ Programm ta' Qafas tal-Komunità Ewropea għar-riċerka, l-iżvilupp teknoloġiku u l-attivitajiet ta’ dimostrazzjoni (2007-13) (minn hawn ‘il quddiem ‘il-Programm ta' Qafas’) għandha tiġi implimentata permezz ta’ programmi speċifiċi li jiddefinixxu regoli dettaljati għall-implimentazzjoni tagħhom, jiffissaw it-tul tagħhom u jipprovdu għall-mezzi meqjusa meħtieġa. (2) Il-programm ta' qafas huwa strutturat f’erba’ tipi ta’ attivitajiet. Kooperazzjoni transnazzjonali fuq temi definiti bħala politika (“Kooperazzjoni”), riċerka ispirata minn investigaturi msejsa fuq inizjattivi tal-komunità tar-riċerka (“Ideat”), appoġġ għat-taħriġ u l-iżvilupp tal-karriera tar-riċerkaturi (“Nies”), u appoġġ għall-kapaċitajiet ta’ riċerka (“Kapaċitajiet”). Attivitajiet taħt “Kooperazzjoni”, fir-rigward ta’ azzjonijiet indiretti, għandhom jiġu implimentati permezz ta’ dan il-Programm Speċifiku. (3) Ir-regoli għall-parteċipazzjoni ta’ l-intrapriżi, iċ-ċentri ta’ riċerka u l-universitajiet u għad-disseminazzjoni tar-riżultati tar-riċerka għall-Programm ta' Qafas (minn hawn ‘il quddiem ‘ir-regoli għall-parteċipazzjoni u d-disseminazzjoni’) għandhom japplikaw għal dan il-programm. (4) Il-Programm ta' Qafas għandu jikkumplimenta l-attivitajiet imwettqa fl-Istati Membri kif ukoll azzjonijiet kommunitarji oħra li huma meħtieġa għall-isforz strateġiku ġenerali għall-implimentazzjoni ta’ l-għanijiet ta’ Liżbona, b’mod partikolari flimkien ma’ dawk dwar il-fondi strutturali, l-agrikoltura, l-edukazzjoni, it-taħriġ, il-kompetittività u l-innovazzjoni, l-industrija, is-saħħa, il-ħarsien tal-konsumatur, ix-xogħol u l-ambjent. (5) L-attivitajiet relatati ma’ l-innovazzjoni u l-intrapriżi żgħar u ta’ daqs medju (SME) appoġġati taħt dan il-Programm ta' Qafas għandhom ikunu komplementari għal dawk imwettqa taħt il-Programm ta' Qafas għall-Kompetittività u l-Innovazzjoni. (6) L-implimentazzjoni tal-Programm ta' Qafas tista’ twassal għall-programmi supplimentari li jinvolvu l-parteċipazzjoni ta’ ċerti Stati Membri biss, il-parteċipazzjoni tal-Komunità fi programmi mwettqa minn diversi Stati Membri jew il-ħolqien ta’ inizjattivi konġunti jew arranġamenti oħra skond it-tifsira ta’ l-Artikoli 168, 169 u 171 tat-Trattat. (7) Dan il-Programm Speċifiku għandu jikkontribwixxi għall-għotja lill Bank Ewropew għall-Investiment sabiex tiġi kkostitwita “Faċilità Finanzjarja għall-Qsim tas-Sogru” sabiex jitjieb l-aċċess għas-self mill-BEI. (8) Kif previst fl-Artikolu 170 tat-Trattat, il-Komunità kkonkludiet numru ta’ ftehimiet internazzjonali fil-qasam tar-riċerka u għandhom isiru sforzi sabiex tissaħħaħ il-kooperazzjoni internazzjonali fir-riċerka bl-għan li jkun hemm aktar integrazzjoni tal-Komunità fil-komunità internazzjonali tar-riċerka. Għalhekk, dan il-programm Speċifiku huwa miftuħ għall-parteċipazzjoni minn pajjiżi li kkonkludew il-ftehim meħtieġ għal dan il-għan u huwa wkoll miftuħ fuq livell ta’ proġett, u fuq il-bażi ta’ benefiċċju reċiproku, għall-parteċipazzjoni ta' entitajiet minn pajjiżi terzi u organizzazzjonijiet internazzjonali għal kooperazzjoni xjentifika. (9) Attivitajiet ta’ riċerka mwettqa fi ħdan dan il-programm għandhom josservaw il-prinċipji ta’ l-etika fundamentali, inklużi dawk li huma riflessi fil-Karta tad-Drittijiet Fundamentali ta’ l-Unjoni Ewropea. (10) Il-Programm ta' Qafas għandu jagħti kontribut lejn il-promozzjoni ta' l-iżvilupp sostenibbli. (11) Huwa importanti li jkun żgurat li jkun hemm tmexxija finanzjarja soda tal- Programm ta' Qafas u li jiġi implimentat bl-aktar mod effettiv u faċli kemm hu possibbli għal min jagħmel użu minnu, kif ukoll b’aċċess faċli għall-parteċipanti kollha f'konformità mar-Regolament tal-Kunsill (KE, EURATOM) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunità Ewropea, ir-Regolament tal-Kummissjoni (KE, EURATOM) Nru 2342/2002 tat-23 ta' Diċembru 2002 li jistabbilixxi r-regoli dettaljati għall-implimentazzjoni tar-Regolament Finanzjarju u kwalunkwe emenda fil-ġejjieni. (12) Għandhom jittieħdu wkoll miżuri xierqa sabiex ma jiġux permessi irregolaritajiet u frodi u jittieħdu l-passi meħtieġa għall-irkupru ta’ fondi mitlufa, imħallsa bi żball jew mhux użati skond ir-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunità Ewropea, ir-Regolament tal-Kummissjoni (KE, EURATOM) Nru 2342/2002 tat-23 ta' Diċembru 2002 li jistabbilixxi r-regoli dettaljati għall-implimentazzjoni tar-Regolament Finanzjarju u kwalunkwe emenda fil-ġejjieni, ir-Regolamenti (KE, Euratom) 2988/95 tat-18 ta’ Diċembru 1995 dwar il-ħarsien ta’ l-interessi finanzjari tal-Komunità Ewropea[11], (KE, Euratom), Nru 2185/96 tal-11 ta’ Novembru 1996 dwar l-iċċekkjar fuq il-post u l-ispezzjonijiet imwettqa mill-Kummissjoni sabiex tħares l-interessi finanzjarji tal-Komunità Ewropea mill-frodi u irregolaritajiet oħra[12] u r-Regolament (KE) Nru 1073/1999 tal-Parlamanet Ewropew u tal-Kunsill dwar l-investigazzjonijiet imwettaqa mill-Uffiċċju Ewropew ta’ Kontra l-Frodi (OLAF)[13]. (13) Il-miżuri meħtieġa għall-implimentazzjoni ta’ din id-deċiżjoni għandhom jiġu adottati skond id-Deċiżjoni tal-Kunsill 1999/468/KE tat-28 ta’ Ġunju 1999 li tistabbilixxi l-proċeduri għall-eżerċizzju tas-setgħat ta’ implimentazzjoni mogħtija lill-Kummissjoni[14]. (14) Kull qasam tematiku għandu jkollu linja tal-baġit għalih fil-Baġit Ġenerali tal-Komunità Ewropea. (15) Fl-implimentazzjoni ta’ dan il-programm għandha tingħata attenzjoni xierqa għar-relazzjonijiet bejn is-sessi kif ukoll, inter alia , għall-kondizzjonijiet tax-xogħol, it-trasparenza tal-proċess tar-reklutaġġ, u l-iżvilupp tal-karriera fir-rigward tar-riċerkaturi ingaġġati fuq proġetti u programmi ffinanzjati taħt l-azzjonijiet ta’ dan il-programm, li għalihom ir-Rakkomandazzjoni tal-Kummissjoni tal-11 ta’ Marzu 2005 dwar il-Karta Ewropea għar-Riċerkaturi u dwar il-Kodiċi ta’ Kondotta għar-Reklutaġġ tar-Riċerkaturi[15] toffri qafas ta’ referenza. ADOTTA DIN ID-DEĊIŻJONI: Artikolu 1 Il-Programm Speċifiku “Kooperazzjoni” għall-attivitajiet tal-Komunità fil-qasam tar-riċerka u l-iżvilupp teknoloġiku, inklużi l-attivitajiet ta’ dimostrazzjoni, minn hawn ‘il quddiem “Il-Programm Speċifiku” huwa b’dan adotatt għall-perjodu mill-1 ta’ Jannar 2007 sa l-31 ta’ Diċembru 2013. Artikolu 2 Il-Programm Speċifiku għandu jaġħti appoġġ lill-attivitajiet ta’ “Kooperazzjoni” li jappoġġaw il-firxa sħiħa ta’ azzjonijiet ta’ riċerka mwettqa b’kooperazzjoni transnazzjonali fl-oqsma tematiċi li ġejjin: 4. Is-Saħħa; 5. L-Ikel, l-Agrikoltura u l-Bijoteknoloġija; 6. It-Teknoloġija tat-Tagħrif u l-Komunikazzjoni; 7. In-Nanoxjenza, in-Nanoteknoloġija, il-Materjali u Teknoloġiji tal-Produzzjoni ġodda; 8. L-Enerġija; 9. L-Ambjent (inkluża l-Bidla fil-Klima); 10. It-Trasport (inkluża l-Ajrunawtika); 11. Ix-Xjenxa Soċjo-ekonomika u l-Istudji Umanistiċi; 12. Is-Sigurtà u l-Ispazju. L-implimentazzjoni ta’ dan il-Programm Speċifiku jista' jwassal għall-programmi supplimentari li jinvolvu l-parteċipazzjoni ta’ ċerti Stati Membri biss, il-parteċipazzjoni tal-Komunità fi programmi mwettqa minn diversi Stati Membri jew il-ħolqien ta’ inizjattivi konġunti jew arranġamenti oħra skond it-tifsira ta’ l-Artikoli 168, 169 u 171 tat-Trattat. L-għanijiet u l-linji ġenerali ta’ dawn l-attivitajiet jidhru fl-Anness I. Artikolu 3 Skond l-Anness II tal-Programm ta' Qafas, l-ammont meqjus neċessarju għat-twettiq tal-Programm Speċifiku huwa EUR 44432 miljun, li minnhom anqas minn 6% għandhom ikunu għall-ispejjeż amministrattivi tal-Kummissjoni. Analiżi indikattiva ta’ dan l-ammont tidher fl-Anness II. Artikolu 4 1. L-attivitajiet kollha ta’ riċerka mwettqa taħt il-Programm Speċifiku għandhom jitwettqu skond il-prinċipji etiċi fundamentali. 2. L-oqsma ta’ riċerka li ġejjin ma għandhomx ikunu ffinanzjati taħt dan il-programm: - attivitajiet ta’ riċerka mmirati lejn l-ikklonjar tal-bniedem għal skopijiet ta’ riproduzzjoni, - attivitajiet ta’ riċerka maħsuba sabiex jimmodifikaw il-wirt ġenetiku ta’ persuni b’tali mod li dan it-tibdil ikun jista’ jintiret[16], - attivitajiet ta’ riċerka maħsuba sabiex jinħolqu embrijuni tal-bniedem għall-għan waħdieni tar-riċerka jew għall-kisba ta’ ċelluli staminali, inkluż permezz tat-trasferiment tan-nukleu ta’ ċelluli somatiċi 3. Ir-riċerka li ġejja m'għandiex tiġi ffinanzjata taħt dan il-programm: - attivitajiet ta’ riċerka li huma pprojbiti fl-Istati Membri kollha, - attivitajiet ta' riċerka li għandhom jitwettqu fi Stati Membri fejn it-tali riċerka tkun projbita. Artikolu 5 1. Il-Programm Speċifiku għandu jiġi implimentat permezz ta’ l-iskemi ta’ finanzjament stabbiliti fl-Anness III tal-Programm ta' Qafas. 2. L-Anness III tal-Programm Speċifiku jistabbilixxi ġabra tal-bidu ta’ Inizjattivi Konġunti fit-Teknoloġija li se jkunu s-suġġett ta’ deċiżjonijiet separati pereżempju skond l-Artikolu 171 tat-Trattat, u jistabbilixxi l-arranġamenti għal għotja lill-Bank Ewropew ta' l-Investiment għall-istabbiliment ta' Faċilità għall-Qsim tar-Riskju. 3. L-Anness IV jistabbilixxi numru ta' inizjattivi għall-implimentazzjoni konġunta ta’ programmi ta’ riċerka nazzjonali li jkunu s-suġġett ta’ deċiżjoni separata skond l-Artikolu 169 tat-Trattat. 4. Ir-regoli dwar il-parteċipazzjoni u d-disseminazzjoni għandhom japplikaw għall-Programm Speċifiku. Artikolu 6 1. Il-Kummissjoni għandha tħejji programm ta’ ħidma għall-implimentazzjoni tal-Programm Speċifiku, li jispjega f’aktar dettal l-għanijiet u l-prijoritajiet xjentifiċi u teknoloġiċi spjegati fl-Anness I, l-iskema ta’ finanzjament li għandha tintuża għas-suġġett li dwaru hemm stedina għal proposti u l-iskadenzi għall-implimentazzjoni. 2. Il-programm ta’ ħidma għandu jqis l-attivitajiet ta’ riċerka rilevanti li jitwettqu mill-Istati Membri, pajjiżi assoċjati u l-organizzazzjonijiet Ewropej u internazzjonali. Għandu jkun aġġornat fejn jixraq. 3. Il-programm ta’ ħidma għandu jispeċifika l-kriterji li fuqhom ikunu valutati l-proposti għal azzjonijiet indiretti taħt l-iskemi ta’ finanzjament u jkunu magħżula l-proġetti. Il-kriterji għandhom ikunu dawk ta’ l-eċċellenza, l-impatt u l-implimentazzjoni u, fi ħdan dan il-qafas, ħtiġijiet, enfasi u limiti addizzjonali jistgħu ikunu speċifikati jew komplimentati aktar fil-programm ta’ ħidma. 4. Il-programm ta’ ħidma jista’ jidentifika: 13. organizzazzjonijiet li jirċievu ħlasijiet f’forma ta’ miżata tas-sħubija; 14. azzjonijiet ta’ appoġġ għall-attivitajiet ta’ entitajiet legali speċifiċi. Artikolu 7 1. Il-Kummissjoni għandha tkun responsabbli għall-implimentazzjoni tal-Programm Speċifiku. 2. Il-proċedura stipulata fl-Artikolu 8(2) għandha tapplika għall-adozzjoni tal-miżuri li ġejjin: 15. il-programm ta’ ħidma imsemmi fl-Artikolu 6(1); 16. kull aġġustament fl-analiżi indikattiva ta’ l-ammont kif spjegat fl-Anness II. 3. Il-Proċedura stipulata fl-Artikolu 8(3) għandha tapplika għall-adozzjoni ta' azzjonijiet RTD li jinvolvu l-użu ta' embrijuni umani u ċelloli mhux speċjalizzati ta' l-embrijuni tal-bnedmin. l-kumitat b’tagħrif dwar il-progress ta’ l-azzjonijiet ta’ riċerka, taħriġ u żvilupp (RTD) iffinanzjati taħt dan il-programm. Artikolu 8 1. Il-Kummissjoni għandha tkun mgħejuna minn kumitat. 2. Fejn issir referenza għal dan il-paragrafu, il-proċedura ta’ tmexxija stipulata fl-Artikolu 4 tad-Deċiżjoni 1999/468/KE għandha tapplika, skond l-Artikolu 7(3) tagħha. 3. Fejn issir referenza għal dan il-paragrafu, l-Artikoli 5 u 7 tad-Deċiżjoni 1999/468/KE għandhom japplikaw. 4. Il-perjodu previst skond l-Artikoli 4(3) u 5(6) tad-Deċiżjoni 1999/468/KE għandu jkun xahrejn. 5. Il-Kummissjoni għandha tinforma regolarment lill-Kumitat dwar il-progress ġenerali ta' l-implimentazzjoni tal-Programm Speċifiku, u għandha tipprovdilu l-informazzjoni dwar l-azzjonijiet ta’ riċerka, taħriġ u żvilupp (RTD) iffinanzjati taħt dan il-programm. Din id-Deċiżjoni hija indirizzata lill-Istati Membri. Magħmula fi Brussell, (...) Għall-Kunsill Il-President ANNESS I MIRI XJENTIFIĊI U TEKNOLOĠIĊI, LINJI ĠENERALI TAT-TEMI U L-ATTIVITAJIET F’dan il-Programm Speċifiku, jingħata appoġġ għall-kooperazzjoni transnazzjonali fuq kull skala fl-Unjoni Ewropea u lil hinn minnha, f’numru ta’ oqsma tematiċi li jikkorrispondu ma’ sferi ewlenin fil-progress ta' l-għarfien u t-teknoloġija, fejn ir-riċerka trid tiġi appoġġata u msaħħa sabiex tindirizza l-isfidi soċjali, ekonomiċi, ta' saħħa pubblika, ambjentali u industrijali Ewropej. L-għan kumplessiv huwa li jingħata kontribut għall-iżvilupp sostenibbli fil-kuntest tal-promozzjoni tar-riċerka fl-ogħla livell ta’ eċċellenza. Id-disa’ temi magħżula għall-azzjoni mill-UE huma dawn li ġejjin: 17. Is-Saħħa; 18. L-Ikel, l-Agrikoltura u l-Bijoteknoloġija; 19. It-Teknoloġija tat-Tagħrif u l-Komunikazzjoni; 20. In-Nanoxjenza, Nanoteknoloġija, Materjali u Teknoloġiji tal-Produzzjoni ġodda; 21. L-Enerġija; 22. L-Ambjent (inkluża l-Bidla fil-Klima); 23. It-Trasport (inkluża l-Aeronawtika); 24. Ix-Xjenza Soċjo-ekonomika u l-Istudji Umanistiċi; 25. Is-Sigurtà u l-Ispazju. Kull tema hija deskritta f’termini ta’ l-għan, l-istrateġija għall-implimentazzjoni u l-attivitajiet inklużi dawk li jinvolvu inizjattivi fuq skala kbira (kif spejegat fl-Annessi III u IV), il-kooperazzjoni internazzjonali, ħtiġijiet emerġenti u ħtiġijiet ta’ politika mhux previsti. Il-prinċipju ta’ l-iżvilupp sostenibbli u l-ugwaljanza bejn l-irġiel u n-nisa se jitqies kif jixraq Barra minn hekk, kunsiderazzjonijiet dwar l-aspetti etiċi, soċjali, legali u kulturali aktar wesgħin tar-riċerka li se ssir u l-applikazzjonijiet potenzjali tagħha, kif ukoll l-impatti soċjo-ekonomiċi ta’ l-iżvilupp u l-previżjoni xjentifiċi u teknoloġiċi, fejn ikun rilevanti, jiffurmaw parti mill-attivitajiet taħt dan il-Programm Speċifiku. Riċerka pluridixxiplinari u riċerka li tkopri aktar minn tema waħda, inklużi sejħiet konġunti Tingħata attenzjoni partikolari għall-oqsma xjentifiċi ta’ prijorità li jinvolvu diversi temi, bħax-xjenzi u t-teknoloġiji marittimi. Il-pluridixxiplinarjetà se tkun imħeġġa permezz ta’ strateġiji għar-riċerka li jinvolvu aktar minn tema waħda u suġġetti teknoloġiċi li huma rilevanti għal aktar minn tema waħda. Strateġiji bħal dawn li jinvolvu aktar minn tema waħda se jiġu implimentati, fost l-oħrajn, permezz ta’: - L-użu ta’ sejħiet konġunti bejn it-temi fejn suġġett ta’ riċerka jidher ċar li huwa rilevanti għall-attivitajiet taħt kull waħda mit-temi rispettivi; - L-enfasi speċjali fi ħdan l-attività “ħtiġijiet emerġenti” għar-riċerka li tkopri aktar minn dixxiplina waħda; - L-użu ta’ pariri esterni minn firxa wiesgħa ta’ dixxiplini u sfondi fl-istabbiliment tal-programm ta’ ħidma. - Għal riċerka rilevanti għall-politika, billi tiġi żgurata l-koerenza mal-politika ta’ l-UE. Il-koordinazzjoni bejn it-temi f’dan il-Programm Speċifiku u l-azzjonijiet taħt programmi speċifiċi oħra tas-Seba’ Programm ta' Qafas, bħal dawk dwar l-infrastruttura tar-riċerka fil-Programm Speċifiku “Kapaċitajiet”, se jiġu żgurati mill-Kummissjoni Ewropea. Adattament għall-ħtiġijiet u l-opportunitajiet li qegħdin jevolvu Sabiex it-temi jibqgħu rilevanti fil-qasam industrijali, se jkun hemm dipendenza, fost sorsi oħra, fuq ix-xogħol tad-diversi “Pjattaformi tat-Teknoloġija Ewropej”. Dan il-Programm Speċifiku, b’hekk, ikompli jagħti kontribut għall-implimentazzjoni ta’ l-Aġendi Strateġiċi għar-Riċerka stabbiliti u żviluppati mill-Pjattaformi tat-Teknoloġija Ewropej fejn dawn jirrappreżentaw valur miżjud ġenwin Ewropew. Il-ħtiġijiet wesgħin tar-riċerka identifikati fl-Aġendi Strateġiċi għar-Riċerka disponibbli huma diġà riflessi sew fid-disa’ temi identifikati hawn taħt. L-inkorporazzjoni aktar dettaljata tal-kontenut tekniku tagħhom ikun riflessi sussegwentament waqt il-formulazzjoni ta’ programm ta’ ħidma għall-sejħiet speċifiċi għall-proposti. Ikun żgurat ukoll li t-temi jibqgħu rilevanti mal-formulazzjoni, l-implimentazzjoni u l-valutazzjoni tal-politika u r-regolamenti ta’ l-UE. Dan jirrigwarda oqsma ta’ politika bħas-saħħa, is-sigurtà, il-ħarsien tal-konsumatur, l-enerġija, l-ambjent, l-għajnuna għall-iżvilupp, is-sajd, l-affarijiet marittimi, l-agrikoltura, is-saħħa u l-benesseri ta’ l-annimali, it-trasport, l-edukazzjoni u t-taħriġ, is-soċjetà tat-tagħrif u l- medja , ix-xogħol, l-affarijiet soċjali, il-koeżjoni, u l-ġustizzja u l-affarijiet interni, flimkien mar-riċerka pre-normattiva u ko-normattiva rilevanti għat-titjib tal-kwalità ta’ l-istandards u l-implimentazzjoni tagħhom. F’dan il-kuntest, il-pjattaformi li jistgħu jiġbru flimkien dawk li għandhom interess mal-komunità tar-riċerka sabiex jikkunsidraw aġendi ta’ riċerka rilevanti għall-oqsma ta’ politika soċjali, ambjentali jew oqsma oħra jistgħu jkollhom rwol. Taħt kull tema, minbarra l-attivitajiet definiti, ser ikunu mwettqa, b’mod miftuħ u flessibbli, azzjonijiet speċifiċi bħala risposta għall-“ħtiġijiet emerġenti” u “ħtiġijiet ta’ politika mhux previsti”. L-implimentazzjoni ta’ dawn l-azzjonijiet tiżgura strateġija sempliċi u kkoordinata fil-Programm Speċifiku kollu u l-finanzjament ta’ riċerka li tkopri aktar minn dixxiplina waħda u li tkopri aktar minn tema waħda jew li tkun barra mit-temi. - Ħtiġijiet emerġenti: permezz ta’ appoġġ speċifiku għal proposti ta’ riċerka mmirati lejn l-identifikazzjoni jew l-esplorazzjoni aktar fil-fond ta’ qasam speċifiku u/jew fl-intersezzjoni ta’ diversi dixxiplini, opportunitajiet xjentifiċi u teknologiċi ġodda, b’mod partikolari marbuta ma’ potenzjal ta’ skoperti sinifikanti. Dan ikun implimentat permezz ta’: - Riċerka miftuħa “minn isfel għal fuq” dwar materji identifikati mir-riċerkaturi innifishom sabiex jiżviluppaw opportunitajiet xjentifiċi u teknoloġiċi ġodda (azzjonijiet “Avventura”) jew sabiex jivvalutaw skoperti ġodda jew fenomeni li jkunu għadhom kif ġew osservati li jistgħu jindikaw periklu jew problemi għas-soċjetà (azzjonijiet "Insight" ) ; - Inizjattivi ffokati fuq għanijiet speċifiċi, ta’ sfida kbira, f’oqsma xjentifiċi u teknoloġiċi emerġenti u li jwiegħdu avvanzi kbar b’impatt potenzjali kbir fuq l-iżviluppi ekonomiċi u soċjali, u li jistgħu jinvolvu gruppi ta’ proġetti komplementari (azzjonijiet “ Pathfinder ”). - Ħtiġijiet ta’ politika mhux previsti: sabiex jingħataw risposti b’mod flessibbli għal ħtiġijiet ta’ politika ġodda li jinħolqu matul il-Programm ta' Qafas, bħal żviluppi mhux previsti jew avvenimenti li jitolbu reazzjoni mgħaġġla bħal epidemiji ġodda, biżgħat emerġenti fis-sikurezza ta’ l-ikel, reazzjoni għal diżastri naturali jew inizjattivi ta’ solidarjetà. Dan se jkun implimentat b’relazzjoni mill-qrib mal-politika rilevanti ta’ l-UE. Il-programm ta’ ħidma annwali jista’ jinbidel f’każ ta’ ħtiġijiet ta’ riċerka urġenti. - Disseminazzjoni, trasferiment ta’ l-għarfien u impenn usa' Sabiex jissaħħu d-disseminazzjoni u l-użu tal-produzzjoni tar-riċerka ta’ l-UE, id-disseminazzjoni ta’ l-għarfien u t-trasferiment tar-riżultati, inkluż lejn dawk li jifformulaw il-politika, ser ikun appoġġat fl-oqsma tematiċi kollha[17], inklużi permezz tal-finanzjament ta’ inizjattivi ta’ netwerking/senserija, seminars u avvenimenti, assistenza minn esperti esterni u servizzi ta’ tagħrif elettroniku. Dan ikun implimentat f’kull qasam tematiku permezz ta’: - L-intergrazzjoni ta’ azzjonijiet ta’ disseminazzjoni jew trasferiment ta’ l-għarfien fi ħdan ta’ proġetti u konsorzji permezz ta’ dispożizzjonijiet adattati fl-iskemi ta’ finanzjament u l-ħtiġijiet dwar ir-rapporti; - L-offerta ta’ assistenza ffokata lill-proġetti u l-konsorzji sabiex ikunu pprovduti b’aċċess għall-ħiliet meħtieġa sabiex jużaw ir-riżultati bl-aħjar mod; - L-azzjonijiet speċifiċi ta’ disseminazzjoni li jieħdu strateġija proattiva fir-rigward tad-disseminazzjoni tar-riżultati minn firxa ta’ proġetti, inklużi dawk minn Programmi ta’ Qafas preċedenti u programmi oħra ta’ riċerka, li huma mmirati lejn setturi speċifiċi jew gruppi ta’ dawk li għandhom interess bħala utenti potenzjali. - Disseminazzjoni lejn dawk li jifformolaw il-politika, inklużi l-entitajiet ta’ standardizzazzjoni, sabiex jiffaċilitaw l-użu ta’ riżultati rilevanti għall-politika mill-entitajiet xierqa fuq livelli internazzjonali, nazzjonali jew reġjonali; - Servizzi CORDIS (Servizz tal-Komunità għat-Tagħrif dwar ir-Riċerka u l-Iżvilupp) sabiex ikattru d-disseminazzjoni tat-tagħrif u l-użu tar-riżultati tar-riċerka; - Inizjattivi sabiex ikattru d-djalogu u d-diskussjoni dwar kwistjonijiet xjentifiċi u riżultati tar-riċerka ma’ pubbliku aktar wiesa' lilhinn mill-komunità tar-riċerka. Il-koordinazzjoni tad-disseminazzjoni u t-trasferiment tat-tagħrif fil-Programm ta' Qafas kollu jkunu żgurati. Azzjonijiet komplimentari sabiex jappoġġaw l-innovazzjoni se jkunu implimentati mill-Programm ta’ Kompetittività u Innovazzjoni. Sinerġiji potenzjali bejn l-edukazzjoni u r-riċerka se jiġu sfruttati u l-aħjar prassi se tiġi identifikata, b’mod partikolari sabiex tippromwovi l-karrieri fir-riċerka. Partiċipazzjoni mill-SMEs L-aħjar parteċipazzjoni ta’ l-Intrapriżi Żgħar u ta’ Daqs Medju (SMEs) se tkun iffaċilitata fl-oqsma tematiċi kollha, b’mod partikolari permezz ta’ proċeduri finanzjarji u amministrattivi aħjar u aktar flessibilità fl-għażla ta’ l-iskema finanzjarja adattata. Barra minn hekk, il-ħtiġijiet ta’ riċerka u u l-potenzjal ta’ l-SMEs jitqiesu kif jixraq fl-iżvilupp tal-kontenut ta’ l-oqsma tematiċi ta’ dan il-Programm Speċifiku u oqsma li huma ta’ interess partikolari għall-SMEs ikunu identifikati fil-programm tax-xogħol. Azzjonijiet speċifiċi ta’ appoġġ għar-riċerka għall-benefiċċju ta’ l-SMEs jew assoċjazzjonijiet ta’ l-SMEs huma inklużi fil-Programm Speċifiku “Kapaċitajiet”, u azzjonijiet sabiex jippromwovu l-parteċipazzjoni ta’ l-SMEs fil-Programm ta' Qafas kollu jkunu ffinanzjati mill-Programm għall-Kompetittività u l-Innovazzjoni. Aspetti Etiċi Matul l-implimentazzjoni ta’ dan il-Programm Speċifiku u fl-attivitajiet ta’ riċerka li joħorġu minnu, il-prinċipji fundamentali ta’ l-etika se jkunu rrispettati. Dawn jinkludu, inter alia , il-prinċipji riflessi fil-Karta tad-Drittijiet Fundamentali ta’ l-UE, inklużi dawn li ġejjin: il-ħarsien tad-dinjità umana u l-ħajja umana, il-ħarsien tat-tagħrif personali u l-privatezza, kif ukoll ta’ l-annimali u l-ambjent skond il-liġi tal-Komunità u l-aħħar verżjonijiet tal-konvenzjonijiet internazzjonali rilevanti, il-linji ta’ gwida u l-kodiċi ta’ kondotta, eż. Id-Dikjarazzjoni ta’ Ħelsinki, il-Konvenzjoni tal-Kunsill ta’ l-Ewropa dwar Id-Drittijiet Umani u l-Bijomediċina iffirmata f’Oviedo fl-4 ta’ April 1997 u l-Protokolli Addizzjonali tagħha, il-Konvenzjoni tal-ĠM dwar Id-Drittijiet tat-Tfal, id-Dikjarazzjoni Universali dwar il-ġenoma tal-bniedem u d-drittijiet tal-bniedem adottata mill-UNESCO, il-Konvenzjoni tal-ĠM dwar l-Armi Bijoloġiċi u tat-Tossini (BTWC), it-Trattat Internazzjonali dwar ir-Riżorsi Ġenetiċi tal-Pjanti għall-Ikel u l-Agrikoltura, u r-riżoluzzjonijiet rilevanti ta’ l-Għaqda Dinjija tas-Saħħa (WHO). Jingħata każ ukoll ta’ l-Opinjonijiet tal-Grupp Ewropew ta’ Konsulenti dwar l-Implikazzjonijiet Etiċi tal-Bijoteknoloġija (1991-1997) u l-Opinijonijiet tal-Grupp Ewropew dwar l-Etika fix-Xjenza u t-Teknoloġiji Ġodda (mill-1998). B’konformità mal-prinċipju tas-sussidjarjetà u d-diversità fl-strateġija li jeżisti fl-Ewropa, il-parteċipanti fi proġetti ta’ riċerka se jkunu konformi mal-leġiżlazzjoni,ir-regolamenti u r-regoli ta’ etika kurrenti fil-pajjiżi fejn issir ir-riċerka. Fi kwalunkwe każ, id-dispożizzjonijiet nazzjonali japplikaw u l-ebda riċerka pprojbita f’xi Stat Membru speċifiku jew pajjiż ieħor m'hi se tkun appoġġata b’finanzjament tal-Komunità sabiex isseħħ f'dak l-Istat Membru jew pajjiż. Fejn ikun xieraq, dawk li jwettqu l-proġetti ta’ riċerka jridu jiksbu l-approvazzjoni tal-kumitati dwar l-etika nazzjonali jew lokali rilevanti qabel il-bidu ta’ l-attivitajiet ta’ riċerka, taħriġ u żvilupp (RTD). Analiżi etika ssir ukoll, b’mod sistematiku, mill-Kummissjoni, dwar proposti li jittrattaw kwistjonijiet sensittivi mil-lat etiku jew fejn l-aspetti etiċi ma jkunux ġew meqjusa b’mod xieraq. F’każijiet speċifiċi, l-analiżi etika tista’ ssir waqt l-implimentazzjoni ta’ proġett. Skond l-Artikolu 4(3) ta’ din id-Deċiżjoni l-ebda finanzjament m'hu se jingħata għal attivitajiet ta’ riċerka li huma pprojbiti fl-Istati Membri kollha. Il-Protokoll dwar il-ħarsien u l-benesseri ta' l-annimali anness mat-Trattat jesiġi li l-Komunità tagħti każ kemm jista' jkun għar-rekwiżiti ta' l-benesseri ta' l-annimali fil-formolazzjoni u l-implimentazzjonijeit tal-politika Komunitarja, inkluża r-riċerka. Id-Direttiva tal-Kunsill 86/609/KEE dwar il-protezzjoni ta' l-annimali użati għall-għanijiet sperimentali u għanijiet oħra xjentifiċi tesiġi li l-esperimenti kollha jkunu ddiżinjati sabiex jevitaw kull skumdità u uġigħ u sofferenzi żejda lill-annimali sperimentali; l-użu tan-numru minimu ta' annimali; l-involviment ta' annimali bl-aktar livell baxx ta' sensittività newrofiżjoloġiġika; u jikkawżaw l-anqas uġigħ, sofferenza, skumdità jew ħsarat permanenti. Waqt l-implimentazzjoni ta’ dan il-programm, l-avvanzi xjentifiċi u d-dispożizzjonijiet nazzjonali u internazzjonali jkunu mmonitorjati mill-Kummissjoni b’mod regolari sabiex jitqies kull żvilupp. Riċerka dwar etika relatata ma’ l-iżviluppi xjentifiċi u teknoloġiċi se titwettaq fil-parti “Xjenza u Soċjetà” tal-Programm Speċifiku “Kapaċitajiet”. Riċerka b’kollaborazzjoni Ir-riċerka b’kollaborazzjoni tagħmel il-parti l-kbira u l-qalba tar-riċerka ffinanzjata mill-UE. L-għan huwa li jistabbilixxi, fl-oqsma ewlenin ta’ l-avvanz tat-tagħrif, proġetti ta’ riċerka u netwerks eċċellenti li kapaċi jattiraw ir-riċerkaturi u l-investiment mill-Ewropa u mid-dinja kollha, jsaħħu l-bażi industrijali u teknoloġika ta’ l-UE u jsostnu l-politika ta’ l-UE. Dan l-għan jintlaħaq b’appoġġ għar-riċerka b’kollaborazzjoni li se tinkludi l-parteċipazzjoni attiva ta’ l-industrija permezz ta’ firxa ta’ skemi ta’ finanzjament: proġetti b’kollaborazzjoni, netwerks ta’ eċċellenza u azzjonijiet ta’ koordinament/appoġġ. Inizjattivi Konġunti fit-Teknoloġija F’numru limitat ta’ każi, l-ambitu ta’ mira ta’ l-RTD u l-iskala tar-riżorsi involuti jiġġustifikaw il-ħolqien ta’ sħubija pubblika/privata fit-tul fil-forma ta’ Inizjattivi Konġunti fit-Teknoloġija. Dawn l-inizjattivi, li fil-biċċa l-kbira, jirriżultaw mix-xogħol tal-Pjattaformi tat-Teknoloġija Ewropej u jkopru aspett jew numru żgħir ta’ aspetti magħżula ta’ riċerka fil-qasam tagħhom, jikkombinaw investiment mis-settur privat u finanzjament pubbliku nazzjonali jew Ewropew, inklużi għotjiet mill-Programm ta' Qafas ta’ Riċerka u finanzjament b’self mill-Bank Ewropew ta’ l-Investiment. L-Inizjattivi Konġunti fit-Teknoloġija se jkunu deċiżi abbażi ta' proposti separati (eż. skond l-Artikolu 171 tat-Trattat). L-Inizjattivi Konġunti fit-Teknoloġija jkunu identifikati skond serje ta’ kriterji li jinkludu: - Il-valur miżjud ta’ l-intervent fuq livell Ewropew; - Il-grad u l-kjarezza tat-tifsira tal-mira segwita: - Is-saħħa ta’ l-impenn finanzjarju u f’riżorsi mill-industrija; - L-iskala ta’ l-impatt fuq il-kompetittività u tkabbir industrijali; - L-importanza tal-kontribut lejn l-għanijiet ta’ politika aktar wiesgħa; - Il-kapaċità li jattiraw aktar appoġġ nazzjonali u jiksbu aktar finanzjament mill-industrija issa jew fil-futur. - L-inkapaċità ta’ l-istrumenti attwali li jilħqu l-mira. Tingħata attenzjoni partikolari lill-koerenza ġenerali u l-koordinazzjoni bejn l-Inizjattivi Konġunti fit-Teknoloġija u l-programmi u proġetti nazzjonali fl-istess oqsma. L-involviment tal-SMEs, fejn ikun xieraq, se jkun ukoll imħeġġeġ. L-ewwel grupp ta’ Inizjattivi Konġunti fit-Teknoloġija huma identifikati fl-Anness III u, jkunu s-suġġett ta’ proposti separati (eż. skond l-Artikolu 171 tat-Trattat). Aktar Inizjattivi Konġunti fit-Teknoloġija jistgħu jiġu identifikati skond il-kriterji ta’ hawn fuq u jkunu proposti waqt l-implimentazzjoni tas-Seba’ Programm ta' Qafas. Il-koordinazzjoni ta’ programmi ta’ riċerka barra mill-Komunità L-azzjonijiet li jitwettqu f’dan il-qasam jagħmlu użu minn żewg għodod: L-iskema ERA-NET u l-parteċipazzjoni tal-Komunità fi programmi ta’ riċerka nazzjonali implimentati b’mod konġunt (l-Artikolu 169 tat-Trattat). L-azzjoni tintuża wkoll sabiex ittejjeb il-komplimentarjetà u s-sinerġija bejn il-Programm ta' Qafas u l-attivitajiet imwettqa fil-qafas ta’ l-istrutturi intergovernattivi bħall-EUREKA, EIROforum u COST (Kooperazzjoni fir-Riċerka Xjentifika u Teknoloġika). L-appoġġ finanzjarju għall-attivitajiet ta’ amministrazzjoni u koordinazzjoni tal-COST se jiġu pprovduti sabiex il-COST tkun tista’ tkompli tgħin fil-koordinazzjoni u l-iskambji bejn il-gruppi ta’ riċerka ffinanzjati fuq bażi nazzjonali. Fejn l-azzjonijiet jaqgħu taħt l-ambitu ta’ waħda minn dawn it-temi, se jkunu appoġġati bħala parti integrali ta’ l-attivitajiet li jaqgħu taħt dik it-tema. Fejn l-attivitajiet huma ta’ natura orizzontali, se jkunu appoġġati b’mod konġunt fuq it-temi rilevanti kollha. Fejn l-azzjonijiet ikunu fl-ambitu ta’ Programm Speċifiku ieħor li jimplimenta s-Seba’ Programm ta' Qafas, se jkunu appoġġati taħt dak il-Programm Speċifiku. L-Iskema ERA-NET se tiżviluppa u ssaħħaħ l-koordinazzjoni ta’ l-attivitajiet nazzjonali u reġjonali billi: - Tipprovdi qafas għall-atturi li jimplimentaw programmi ta’ riċerka pubbliċi sabiex il-koordinazzjoni ta’ l-attivitajiet tagħhom tikber; Dan jinkludi appoġġ għal ERA-NETs ġodda kif ukoll għat-twessigħ u t-tisħiħ ta’ l-ERA-NETs attwali, eż. bl-estensjoni tas-sħubija tagħhom kif ukoll il-ftuħ tal-programmi tagħhom b’mod reċiproku. - Tipprovdi appoġġ finanzjarju addizzjonali mill-UE lil dawk il-parteċipanti li joħolqu fond komuni għall-għanijiet ta’ sejħiet konġunti għall-proposti bejn il-programmi nazzjonali u reġjonali rispettivi tagħhom (“ERA-NET PLUS”). Il-parteċipazzjoni tal-Komunità fi programmi ta’ riċerka nazzjonali implimentati b’mod konġunt skond l-Artikolu 169 hija rilevanti b’mod partikolari għall-kooperazzjoni Ewropea fuq skala kbira u li tvarja skond il-każ bejn Stati Membri li għandhom ħtiġijiet u/jew interessi komuni. Tali inizjattivi skond l-Artikolu 169 se jkunu varati f’oqsma identifikati b’konsultazzjoni mill-qrib ma’ l-Istati Membri, inkluża l-possibilità ta’ kooperazzjoni ma’ programmi intergovernattivi, fuq il-bażi tal-kriterji mfissra fid-deċiżjoni dwar is-Seba’ Programm ta' Qafas. Numru ta’ inizjattivi għall-implimentazzjoni konġunta tal-programmi ta’ riċerka nazzjonali huma identifikati fid-deskrizzjoni ta’ l-Anness IV u se jkunu s-suġġett ta’ deċizjoni separata skond l-Artikolu 169 tat-Trattat. Aktar inizjattivi jistgħu jiġu identifikati u proposti waqt l-implimentazzjoni tas-Seba’ Programm ta' Qafas. Kooperazzjoni internazzjonali Azzjonijiet ta’ kooperazzjoni internazzjonali se jappoġġaw il-politika dwar ix-Xjenza u t-Teknoloġija li għandha żewġ għanijiet interdipendenti - Li tappoġġa u tippromwovi l-kompetittività permezz ta’ sħubija strateġika għar-riċerka ma’ pajjiżi terzi, inklużi ekonomiji emerġenti u li huma industrijalizzati ħafna, fix-xjenza u t-teknoloġija billi jiġu ingaġġati l-aħjar xjenzati mill-pajjiżi terzi sabiex jaħdmu fl-Ewropa u magħha. - Li tindirizza problemi speċifiċi li jiffaċċaw il-pajjiżi terzi jew li huma ta’ karattru dinji, skond l-interessi reċiproċi u l-benefiċċji reċiproċi. Il-politika ta’ l-UE dwar il-kooperazzjoni xjentifika internazzjonali se tagħmel enfasi fuq, u tiżviluppa, il-kooperazzjoni sabiex tiġġenera, taqsam u tuża t-tagħrif permezz ta’ sħubija ġusta għar-riċerka li tqis il-kuntest tal-pajjiż, reġjonali u soċjo-ekonomiku u l-bażi ta’ tagħrif tal-pajjiżi sħab. L-strateġija strateġiku huwa li jissaħħu l-kompetittività u l-iżvilupp sostenibbli dinji permezz ta’ tali sħubija bejn l-UE u l-pajjiżi terzi fuq livelli bilaterali, reġjonali u globali bbażati fuq interessi u benefiċċji reċiproċi. Għal dan il-għan, ir-rwol ta’ l-UE bħala attur fuq skala globali għandu jkun promoss ukoll permezz ta’ programmi internazzjonali ta’ riċerka. L-azzjonijiet ta’ kooperazzjoni internazzjonali appoġġati se jkunu marbuta ma’ kwistjonijiet ewlenin ta' politika sabiex isostnu t-twettiq ta’ l-impenji internazzjonali ta’ l-UE u jaġħtu kontribut għall-qsim tal-valuri Ewropej, il-kompetittività, il-progress soċjo-ekonomiku, il-ħarsien ta’ l-ambjent u l-benesseri taħt il-kappa ta’ l-iżvilupp sostenibbli globali. Il-kooperazzjoni internazzjonali se tkun implimentata f’dan il-Programm Speċifiku f’kull qasam u f’diversi temi permezz ta’: - Il-ftuħ ta’ l-attivitajiet kollha li jsiru fl-oqsma tematiċi għar-riċerkaturi u l-istituzzjonijiet ta’ riċerka mill-pajjiżi Sħab fil-Kooperazzjoni Internazzjonali kollha u l-pajjiżi industrijalizzati[18]. Barra minn hekk, se jkun hemm enfasi partikolari sabiex tħeġġeġ il-parteċipazzjoni ta’ pajjiżi terzi f’oqsma identifikati ta’ interess reċiproku. - Azzjonijiet ta’ kooperazzjoni speċifiċi f’kull qasam tematiku iddedikat għal pajjiż terz fil-każ ta’ interess reċiproku fil-kooperazzjoni f’materji partikolari. L-identifikazzjoni ta’ ħtiġijiet u prijoritajiet speċifiċi se tkun assoċjata mill-qrib ma’ ftehim ta’ kooperazzjoni bilaterali rilevanti u mad-djalogu attwali multilaterali u bi-reġjonali bejn l-UE u dawn il-pajjiżi jew gruppi ta’ pajjiżi. Il-prijoritajiet se jkunu identifikati fuq il-bażi tal-ħtiġijiet partikolari, potenzjal u l-iżvilupp ekonomiku fir-reġjun jew il-pajjiż. Għal dan il-għan, strateġija ta’ kooperazzjoni internazzjonali u pjan ta’ implimentazzjoni se jiġu żviluppati b’azzjonijiet speċifiċi mmirati fit-temi jew fuq diversi temi, eż. fis-saħħa, l-agrikoltura, is-sanità, l-ilma, is-sigurtà fl-ikel, il-koeżjoni soċjali, l-enerġija, l-ambjent, is-sajd, l-akkwakultura u r-riżorsi naturali, politika ekonomika sostenibbli, u t-teknoloġiji tat-tagħrif u l-komunikazzjoni. Dawn l-azzjonijiet iservu bħala għodod privileġġjati fl-implimentazzjoni tal-kooperazzjoni bejn l-UE u dawn il-pajjiżi. Tali azzjonijiet huma, b’mod partikolari, immirati lejn it-tisħiħ tal-kapaċitajiet ta’ riċerka u l-kapaċitajiet ta’ kooperazzjoni tal-kandidat, tal-lokal u ta’ pajjiżi li qegħdin jiżviluppaw u pajjiżi emerġenti. L-azzjonijiet se jkunu s-suġġett ta' sejħiet immirati u se tingħata attenzjoni partikolari għall-faċilitazzjoni ta' l-aċċess għall-azzjonijiet tal-pajjiżi terzi rilevanti, notevolment ta’ pajjiżi li qed jiżviluppaw. Dawn l-attivitajiet se jkunu implimentati b’koordinazzjoni ma’ azzjonijiet ta’ kooperazzjoni taħt il-programmi speċifiċi “Nies” u “Kapaċitajiet”. TEMI 1. Is-Saħħa: Għan Titjib fis-saħħa taċ-ċittadini Ewropej u żieda fil-kompetittività ta’ l-industriji u n-negozji Ewropej relatati mas-saħħa, waqt li jkunu indirizzati kwistjonijiet globali dwar is-saħħa inklużi epidemiji emerġenti. Issir enfasi fuq ir-riċerka ta’ trasferiment (trasferiment ta’ skoperti bażiċi għal applikazzjonijiet kliniċi), l-iżvilupp u l-validazzjoni ta’ terapiji ġodda, metodi ta’ promozzjoni tas-saħħa u prevenzjoni tal-mard, għodod u teknoloġiji dijanjostiċi, kif ukoll sistemi tal-kura tas-saħħa sostenibbli u effiċjenti. Strateġija Din ir-riċerka se ttejjeb l-għarfien dwar kif għandha tkun promossa aħjar is-saħħa, kif ikun evitat u ttrattat mard serju u kif għandha tkun ipprovduta l-kura tas-saħħa. Se tgħin sabiex tintegra l-ammont kbir ta’ tagħrif dwar il-ġenomi sabiex tiġġenera tagħrif u applikazzjonijiet ġodda fil-mediċina u l-bijoteknoloġija. Se ttejjeb ir-riċerka tat-trasferiment fis-saħħa, li hija essenzjali sabiex tiżgura benefiċċji prattiċi mir-riċerka bijomedika. Tippermetti lill-Ewropa li tagħti kontribut aktar effettiv għall-isforzi internazzjonali li jiġġieldu mard b’effett globali, kif muri mill-programm attwali “Sħubija Ewropea u tal-Pajjiżi li Qegħdin Jiżviluppaw fil-Provi Kliniċi (EDCTP) fil-ġlieda kontra l-HIV/AIDS, il-malarja u t-tuberkolosi (Artikolu 169)[19]. Se ssaħħaħ ir-riċerka ispirata mill-politika fil-livell Ewropew u, b’mod partikolari, it-tqabbil tal-mudelli, is-sistemi u t-tagħrif tal-bażijiet tat-tagħrif nazzjonali. Din ir-riċerka se tgħin sabiex ittejjeb il-kompetittività tas-setturi Ewropej tal-kura tas-saħħa, tal-bijoteknoloġija u tat-teknoloġija medika, fejn l-SMEs huma l-muturi ekonomiċi ewlenin, u l-industriji tal-faramċewtika. B’mod partikolari, huwa maħsub li jkun hemm appoġġ għal Pjattaforma Teknoloġika Ewropea[20] dwar mediċini innovattivi, bil-mira li jagħmel tajjeb għall-punti kritiċi fil-proċess ta’ l-iżvilupp tal-mediċini. Se tingħata attenzjoni speċjali sabiex titnaqqas id-differenza bejn l-attivitajiet ta’ riċerka u l-esplojtazzjoni billi jkun ipprovdut appoġġ għal provi li juru l-kunċett u l-validazzjoni klinika. Din ir-riċerka tagħti wkoll kontribut għall-iżvilupp tan-normi u l-istandards għal terapiji ġodda avvanzati (eż. mediċini riġenerattivi) meħtieġ sabiex jgħin lill-industrija ta’ l-UE tiffaċċja l-kompetizzjoni globali. Ir-riċerka se tqis aspetti bejn nisa u rġiel u tintegrahom fil-proġetti[21] kull meta jkun jixraq. Tingħata attenzjoni speċjali sabiex ir-riżultati tar-riċerka jkunu komunikati u jkun hemm djalogu mas-soċjetà ċivili, b’mod partikolari ma’ gruppi ta’ pazjenti, kmieni kemm jista’ jkun, dwar żviluppi ġodda li joħorġu minn riċerka bijomedika u ġenetika. It-tixrid u l-użu wiesa' tar-riżultati se jkun ukoll żgurat. Żewġ kwistjonijiet strateġiċi, is-saħħa tat-tfal[22] u s-saħħa tal-popolazzjoni anzjana se jiġu indirizzati fit-tliet blokki ewlenin ta’ attivitajiet spjegati hawn taħt, bil-prijoritajiet enfasizzati fil-programm ta’ ħidma. Oqsma multi-dixxiplinari oħra se jiġu inklużi wkoll. Dan jiżgura strateġija viżibbli u trasparenti lejn dawn il-kwistjonijiet fit-Tema kollha, waqt li jevita d-duplikazzjoni. Attivitajiet - Bijoteknoloġija, għodod ġeneriċi u teknoloġiji għas-saħħa umana Din l-attività hija mmirata lejn l-iżvilupp u l-validazzjoni ta’ l-għodod u t-teknoloġiji neċessarji li jagħmlu possibbli l-produzzjoni ta’ għarfien ġdid u t-trasferiment tiegħu f’applikazzjonijiet prattiċi fil-qasam tas-saħħa u l-mediċina. - Riċerka ta' volum kbir: sabiex jiġu żviluppati għodod ta’ riċerka ġodda għall-bijoloġija moderna li jsaħħu, b’mod sinifikanti, it-tkattir tat-tagħrif u jtejbu l-istandardizzazzjoni, l-akkwist u l-analiżi tat-tagħrif u l-kampjuni ( biobanks ). L-enfasi se tkun fuq teknoloġiji ġodda għal: sequencing ; tifsir tal-ġeni ( gene expression ), ġenotipaġġ u fenotipaġġ, ġenomics , bijoinformatika u bijoloġija sistematika; “ omics ” oħra. - Sejbien, dijanjożi u monitoraġġ : sabiex tiżviluppa għodod u teknoloġiji ta’ viżwalizzazzjoni, immaġini, skoperta u analiżi għar-riċerka bijomedika għat-tbassir, dijanjożi, monitoraġġ u pronjożi tal-mard, u għall-appoġġ u l-gwida ta’ l-interventi terapewtiċi. L-enfasi se tkun fuq strateġija multidixxiplinarju li jintegra oqsma bħal: bijoloġija molekulari u ċellulari, fiżjoloġija, ġenetika, fiżika, kimika, nanoteknoloġiji, mikrosistemi, apparat u teknoloġiji tat-tagħrif. Ikun hemm enfasi fuq metodi li ma jinvadux jew li jinvadu b’mod minimu u kwantitattivi u l-assigurazzjoni tal-kwalità. - Strateġiji u interventi terapewtiċi innovattivi: sabiex tikkonsolida u tiżgura aktar żviluppi fit-terapiji u teknoloġiji avvanzati b’applikazzjoni potenzjali wiesgħa. L-enfasi jkun fuq it-terapija ġenetika u ċellulari, mediċina riġenerattiva, trapjanti, immunoterapija u vaċċini u mediċini oħra. Teknoloġiji relatati, bħal sistemi avvanzati, li jwasslu l-mediċina mmirati impjanti u prostetiċi avvanzati, interventi li ma jinvadux jew li jinvadu b’mod minimu assistiti bit-teknoloġija jkunu ttrattati wkoll. - Tbassir ta’ l-idonjetà, is-sikurezza u l-effikaċja tat-terapiji: sabiex tiżviluppa u tivvalida l-parametri, l-għodod, il-metodi u l-istandards meħtieġa sabiex il-pazjent ikollu bijomediċini ġodda bla periklu u effettivi (fil-każ ta’ mediċini konvenzjonali[23], dawn il-kwistjonijiet se jiġu indirizzati permezz ta’ l-Inizjattiva Konġunta dwar il-Mediċini Innovattivi kif proposta). L-enfasi se tkun fuq strateġiji simili għall- pharmacogenomics , metodi u mudelli in silico , in vitro (inklużi alternattivi għall-ittestjar fuq l-annimali) u in vivo . - Trasferiment tar-riċerka għas-saħħa umana Din l-attività timmira li tkabbar l-għarfien tal-proċessi u mekkaniżmi bijoloġiċi involuti fi stat ta’ saħħa normali u sitwazzjonijiet speċifiċi ta’ mard, sabiex jittrasferixxi dan l-għarfien f’applikazzjonijiet kliniċi u sabiex jiżgura li t-tagħrif kliniku jiggwida r-riċerka sussegwenti. - Integrazzjoni tat-tagħrif u l-proċessi bijoloġiċi: ġbir tat-tagħrif fuq skala kbira, bijoloġija sistematika. - Ġbir tat-tagħrif fuq skala kbira : sabiex tuża teknoloġiji b'rata għolja ta' proċessar sabiex tiġġenera t-tagħrif li jiċċara l-funzjoni tal-ġeni u l-prodotti tal-ġeni u l-interazzjoni bejniethom f’netwerks komplessi. L-enfasi se tkun fuq: genomics ; proteomics ; ġenetika tal-popolazzjoni; genomics komparattivi u funzjonali. - Bijoloġija sistematika : L-enfasi se tkun fuq riċerka multidixxiplinarja li tintegra varjetà wiesgħa ta’ tagħrif bijoloġiku u tiżviluppa u tapplika strateġiji sistematiċi għall-għarfien u l-immudellar tal-proċessi bijoloġiċi. - Riċerka fuq il-moħħ u mard relatat, l-iżvilupp u x-xjuħija tal-bniedem. - Il-moħħ u mard relatat mal-moħħ: Sabiex ikun hemm għarfien aħjar ta’ l-istruttura u d-dinamika integrati tal-moħħ, u sabiex ikun hemm studju tal-mard tal-moħħ u tfittxija għal terapiji ġodda. L-enfasi se tkun fuq l-esplorazzjoni tal-funzjonijiet tal-moħħ, mill-molekuli sal-konjizzjoni, u fuq il-mard u problemi newroloġiċi u psikjatriċi, inklużi strateġiji terapewtiċi riġenerattivi u ristorattivi. - L-iżvilupp u x-xjuħija tal-bniedem : sabiex ikun hemm għarfien aħjar tal-proċess ta’ l-iżvilupp matul il-ħajja u xjuħija mingħajr mard. L-enfasi se tkun fuq l-istudju ta’ sistemi umani u mudelli, inklużi l-interazzjonijiet ma’ fatturi bħall-ambjent, l-imġiba u s-sess. - Riċerka tat-trasferiment fuq mard serju li jittieħed: sabiex jiġi kkonfrontat theddid serju għas-saħħa pubblika. - Reżistenza għall-mediċini kontra l-mikrobi: l-enfasi se tkun fuq il-kombinament tar-riċerka bażika dwar il-mekkaniżmi molekulari tar-reżistenza, l-ekoloġija tal-mikrobi u l-interazzjoni bejn il- host u l-patoġenu ma’ riċerka klinika dwar interventi ġodda li jnaqqsu l-emerġenza u l-firxa ta’ infezzjonijiet li huma reżistenti għal diversi mediċini. - HIV/AIDS, malarja, tuberkolożi : l-enfasi se tkun fuq l-iżvilupp ta’ terapiji ġodda, għodod dijanjostiċi, vaċċini preventivi u barrieri għat-trażmissjoni kimika bħall-mikrobiċidi HIV. L-isforsi ta’ riċerka se jikkonfrontaw it-tliet mardiet fuq livell dinji, iżda jittrattaw ukoll aspetti speċifiċi Ewropej. Riċerki prekliniċi u kliniċi fil-bidu ikunu enfasizzati, u fejn ikun rilevanti (eż. vaċċini HIV/AIDS) huwa maħsub li jkun hemm kollaborazzjoni ma’ inizjattivi globali. - Epidemiji emerġenti : l-enfasi se tkun fuq il-konfrontazzjoni tal-patoġeni emerġenti b’potenzjal pandemiku inklużi ż-żoonosi (per ez. SARS u influwenza patoġenika ħafna). Fejn ikun xieraq, ikun hemm dispożizzjonijiet għall-bidu mgħaġġel ta’ riċerka b’kollaborazzjoni maħsuba biex tħaffef l-iżvilupp ta’ diagnostics , mediċini u vaċċini ġodda għall-prevenzjoni, it-trattament u l-kontroll effettivi ta’ emerġenzi ta’ mard li jittieħed. - Riċerka tat-trasferiment fuq mard serju ieħor. - Kanser : l-enfasi jkun fuq l-etjoloġija tal-mard, l-identifikazzjoni u l-validazzjoni tal-miri tal-mediċini u l-marki bijoloġiċi li jgħinu fil-prevenzjoni, id-dijanjożi bikrija u t-trattament; u l-valutazzjoni ta’ l-effikaċità tal-pronjożi, l-interventi dijanjostiċi u t-terapiji. - Mard kardjovaskulari : l-enfasi se tkun fuq id-dijanjożi, il-prevenzjoni, it-trattament u l-monitoraġġ tal-mard tal-qalb u l-vini/arterji (inkluż l-aspett kardjovaskulari ta’ l-attakk tal-puplesija) bl-użu ta’ strateġiji wesgħin multidixxiplinari. - Id-dijabete u l-obeżità: għal ta’ l-ewwel, l-enfasi jkun fuq l-etjoloġiji tat-tipi differenti tad-dijabate, u l-prevenzjoni u l-kura relatati tagħhom. Għal ta’ l-aħħar, l-enfasi jkun fuq strateġiji multidixxiplinari inklużi l-ġenetika, l-istil ta’ ħajja u l-epidemoloġija. - Mard rari : l-enfasi se tkun fuq studji fl-Ewropa kollha dwar l-istorja naturali, il-patofisjoloġija u l-iżvilupp ta’ interventi preventivi, dijanjostiċi u terapewtiċi. Dan is-settur se jinkludi wkoll fenotipi Mendeljani rari ta’ mard komuni. - Mard kroniku ieħor : l-enfasi tkun fuq il-mard mhux fatali b’impatt kbir fuq il-kwalità tal-ħajja fix-xjuħija bħal l-indeboliment tal-funzjonijiet u s-sensi u mard kroniku ieħor (eż. mard rewmatojde.). - Il-provvista tal-kura tas-saħħa liċ-ċittadini Ewropej bl-aħjar mod. Din l-attività timmira li tipprovdi l-bażi meħtieġa kemm għal deċiżjonijiet ta’ politika infurmati dwar is-sistemi tas-saħħa u għal strateġiji aktar effettivi fil-promozzjoni tas-saħħa, il-prevenzjoni tal-mard, id-dijanjożi u t-terapija. - Promozzjoni msaħħa tas-saħħa u l-prevenzjoni tal-mard: sabiex tipprovdi prova ta’ l-aħjar miżuri ta’ saħħa pubblika f’termini ta’ stil ta’ ħajja u interventi f’livelli differenti u f’kuntesti differenti. L-enfasi se tkun fuq il-fatturi determinanti aktar wiesa' u kif dawn jeffettwaw lil xulxin kemm fuq livell individwali u kemm fuq livell ta’ komunità ( eż. id-dieta, it-tensjoni, it-tabakk u sustanzi oħra, l-attività fiżika, il-kuntest kulturali, fatturi soċjo-ekonomiċi u ambjentali). B’mod partikolari, is-saħħa mentali se tkun indirizzata minn perspettiv tal-korsa tal-ħajja. - It-trasferiment tar-riċerka klinika fi prattika klinika jinkludi l-użu aħjar tal-mediċini u l-użu xieraq ta’ l-interventi relatati ma’ l-imġiba u organizzazzjonali u terapiji u teknoloġiji tas-saħħa. Se tingħata attenzjoni speċjali għas-saħħa tal-pazjent: sabiex tidentifika l-aħjar prattika klinika; sabiex tifhem it-teħid ta’ deċiżjonijiet f’ambjent kliniku fil-kura primarja u speċjalizzata; sabiex tkattar l-applikazzjoni ta’ mediċina bbażata fuq il-provi u l-awtorizzazzjoni tal-pazjenti. l-enfasi tkun fuq l-applikazzjoni ta’ punti ta' referenza ta’ l-istrateġiji; l-investigazzjoni tar-riżultati ta’ l-interventi differenti inklużi l-mediċini, waqt li jingħata każ tax-xhieda tal- pharmacovigilance , il-karatteristiċi tal-pazjent (eż. suxxettibilità ġenetika, età, sess u aderenza) u r-relazzjoni bejn l-ispejjeż u l-benefiċċji ( cost benefits ). - Il-kwalità, is-solidarjetà u s-sostenibbiltà ts-sistemi tas-saħħa : sabiex tipprovdi bażi għall-pajjiżi sabiex jaddattaw is-sistemi tas-saħħa tagħhom fid-dawl ta’ l-esperjenzi ta’ oħrajn, fejn jingħata każ ta’ l-importanza tal-kuntest nazzjonali u l-karatteristiċi tal-popolazzjoni (qiegħda tixjiħ, mobbiltà, migrazzjoni, edukazzjoni, status soċjoekonomiku u l-bdil fid-dinja tax-xogħol, eċċ). L-enfasi se tkun fuq l-aspetti organizzazzjonali, finanzjarji u regolatorji tas-sistemi tas-saħħa, l-implimentazzjoni tagħhom u r-riżultati f’termini ta’ l-effikaċità, l-effiċjenża u l-ekwità. Tingħata attenzjoni speċjali lill-investiment u r-riżorsi umani. Il-kooperazzjoni internazzjonali Il-kooperazzjoni internazzjonali hija parti integrali tat-Tema u hija ta’ importanza partikolari fl-oqsma li jindirizzaw problemi tas-saħħa globali, bħar-reżistanza tal-mikrobi għall-mediċini, l-HIV/AIDS, il-malarja, it-tuberkolosi u l-pandemiċi emerġenti. Dan jista’ jinvolvi wkoll l-issettjar ta’ prijoritajiet fil-kuntest ta’ inizjattivi internazzjonali, bħall-Intrapriża Dinjija Vaċċin HIV. Soġġetta għall-konsolidazzjoni ta' sħubija sostenibbli fuq perjodu twil fir-riċerka klinika bejn l-Ewropa u pajjiżi li qed jiżviluppaw, aktar appoġġ se jingħata[24] lis-Sħubija fil-Provi Kliniċi bejn l-Ewropa u Pajjiżi li Qegħdin Jiżviluppaw (EDCTP) b'risposta għall-kisbiet tagħha u l-ħtiġijiet tagħha tal-ġejjieni. Il-Programm EDCTP se jibqa’ ffokat fuq l-ittestjar kliniku avvanzat għall-iżvilupp ta’ vaċċini, mikrobiċidi u mediċini ġodda kontra t-tliet mardiet fl-Afrika ’l isfel mis-Saħara. Azzjonijiet speċifiċi ta’ kooperazzjoni se jkunu implimentati fl-oqsma fformulati permezz ta’ djalogi bi-reġjonali fil-Pajjiżi/Reġjuni terzi u fora internazzjonali, kif ukoll fil-kuntest ta’ l-Għanijiet ta’ Żvilupp tal-Millenju. Tali oqsma ta’ prijorità adattati għall-ħtiġijiet lokali u permezz ta’ sħubija jistgħu jinkludu: riċerka dwar il-politika fil-qasam tas-saħħa, is-sistemi tas-saħħa u riċerka dwar is-servizz tal-kura tas-saħħa, is-saħħa ta’ l-ommijiet u t-tfal, is-saħħa riproduttiva, il-kontroll u s-sorveljanza ta’ mard li jittieħed ittraskurat u ħtiġijiet ta’ politika emerġenti mhux mistennija f’dawk ir-reġjuni. Abbonament annwali lill-Organizzazzjoni Programm tax-Xjenza tal-Fruntiera Umana (HFPSO)[25] internazzjonali issir b’mod konġunt mat-tema “Teknoloġija ta’ l-Informatika u l-Komunikazzjoni” Dan se jippermetti lill-Istati Membri ta’ l-UE li ma humiex fil-G8 li jibbenefikaw b’mod sħiħ mill-Programm tax-Xjenza tal-Fruntiera Umana (HFPS) u jipprovdi viżibilità aħjar għar-riċerka Ewropea. Reazzjoni għal ħtiġijiet emerġenti u ħtiġijiet ta’ politika mhux previsti Riċerka dwar il-ħtiġijiet emerġenti se tkun implimentata fuq il-bażi ta’ inizjattivi “min isfel għal fuq" u “ffokati”, b’koordinazzjoni ma’ Temi oħra u din se tinkludi firxa ta’ riċerka wiesgħa u interdixxiplinarja. L-appoġġ għall-ħtiġijiet tal-politika mhux previsti ta’ l-UE jista’ jittratta, pereżempju, is-saħħa u s-sigurtà fuq ix-xogħol, il-valutazzjoni ta’ l-impatt fuq is-saħħa, il-valutazzjoni tar-riskju, indikaturi ta’ l-istatistika, it-tmexxija u l-komunikazzjoni fil-qasam tas-saħħa pubblika, kif ukoll l-obbligi skond it-trattati internazzjonali dwar is-saħħa inkluzi l-Konvenzjoni ta' Qafas dwar il-Kontroll tat-Tabakk[26] u r-Regolamenti Internazzjonali dwar is-Saħħa[27]. Dan se jikkumplimenta r-riċerka motivata mill-politika dwar is-saħħa appoġġata hawn fuq. 2. L-Ikel, l-Agrikoltura u l-Bijoteknoloġija Għan Il-kostruzzjoni ta’ Bijo-ekonomija Imsejsa fuq l-Għarfien[28] Ewropea bl-għaqda tax-xjenza, l-industrija u dawk li għandhom interess sabiex jiġu sfruttati l-opportunitajiet ta’ riċerka ġodda u emerġenti li jittrattaw l-isfidi soċjali u ekonomiċi: it-talba li qiegħda tikber għal ikel aktar bla periklu, aħjar għas-saħħa u ta’ kwalità aktar għolja, li tikkunsidra l-benesseri ta’ l-annimali u l-kuntesti rurali; il-produzzjoni sostenibbli u l-użu ta’ bijoriżorsi li jiġġeddu; ir-riskju li qiegħed jikber ta’ mard epiżotiku u żoonotiku u mard relatat ma’ l-ikel; theddid għas-sostenibilta u s-sigurtà tal-produzzjoni ta’ l-agrikoltura u s-sajd li jirriżulta mill-bidla fil-klima. Strateġija Din it-tema se ssaħħaħ il-bażi ta’ l-għarfien, tipprovdi l-innovazzjonijiet u tipprovdi appoġġ ta’ politika għall-kostruzzjoni ta’ Bijoekonomija Ewropea Imsejsa Fuq l-Għarfien (KBBE). Ir-riċerka se tiffoka fuq tmexxija, produzzjoni u użu sostenibbli tar-riżorsi bijoloġiċi, b’mod partikolari permezz tax-xjenzi tal-ħajja u l-bijoteknoloġija u l-konverġenzi ma’ teknoloġiji oħra, sabiex tipprovdi prodotti ġodda, eko-effiċjenti u kompetittivi mill-agrikoltura, is-sajd, l-akkwakultura, l-ikel[29], il-foresti u industriji relatati. Ir-riċerka se tagħti kontribut kbir għall-implimentazzjoni u l-formulazzjoni tal-politika u r-regolamenti ta' l-UE u, speċifikament, tindirizza jew tappoġġa: Il-Politika Agrikola Komuni; kwistjonijiet ta’ agrikoltura u kummerċ; regolamenti dwar is-sikurezza fl-ikel; il-Politika tal-Komunità dwar is-Saħħa ta’ l-Annimali, il-kontroll tal-mard u l-istandards tal-benesseri; u il-Politika Komuni dwar is-Sajd, li għandha l-mira li tipprovdi żvilupp sostenibbli fis-sajd u l-akkwakultura. Ir-riċerka tfittex ukoll li tiżviluppa indikaturi ġodda u attwali li jappoġġaw l-analiżi, l-iżvilupp u l-monitoraġġ ta’ din il-politika. L-industriji ta’ l-ikel mill-agrikoltura, li 90% minnhom huma SMEs, se jibbenefikaw b’mod partikolari minn ħafna attivitajiet ta’ riċerka, inklużi attivitajiet immirati tad-disseminazzjoni u trasferiment tat-teknokoġija, b’mod partikolari l-integrazzjoni u l-adozzjoni ta’ teknoloġiji, metodoloġiji u proċessi eko-effiċjenti avvanzati u l-iżvilupp ta’ l-istandards. Kumpaniji ġodda b’teknoloġija għolja mil-bijo-, nano-, u ICT huma mistennija li jagħtu kontribut importanti fl-oqsma tat-tkattir tal-pjanti, uċuħ imtejba u ħarsien tal-pjanti aħjar, teknoloġiji ta’ skoperta u monitoraġġ abvvanzati sabiex ikunu żgurati s-sikurezza u l-kwalità ta’ l-ikel u bijoproċessi industrijali ġodda. Diversi Pjattaformi tat-Teknoloġija Ewropej, li jkopru l-oqsma tal- genomics u l-bijoteknoloġija tal-pjanti, il-forestrija u l-industriji bbażati fuq il-foresti, is-saħħa ta’ l-annimali fuq livell dinji, it-tgħammir u t-trobbija ta’ l-annimali fil-farms, l-ikel, l-akkwakultura u l-bijoteknoloġija industrijali se jagħtu kontribut għall-istabbiliment ta’ prijoritajiet ta’ riċerka komunu għal din it-Tema, fl-identifikazzjoni ta’ inizjattiv potenzjali futuri fuq skala kbira bħal proġetti ta’ dimostrazzjoni għall-produzzjoni tal-kimika fil-kwantità mill-bijomassa ( cell wall tal-pjanti, bijofjuwils, bijopolimeri) u jgħinu sabiex jiżguraw il-parteċipazzjoni wiesgħa u l-integrazzjoni ta’ kull min għandu interess. Kull fejn ikun xieraq, ikunu segwiti azzjonijiet li jsaħħu l-koordinazzjoni ta’ programmi ta’ riċerka nazzjonali, b’kollaborazzjoni mill-qrib mal-proġetti ERA-NET, il-Pjattaformi tat-Teknoloġija u atturi oħra rilevanti, bħall-Kumitat Permanenti dwar ir-Riċerka fl-Agrikoltura (SCAR) jew kwalunkwe struttura Ewropea għall-koordinazzjoni tar-riċerka marittima fil-ġejjieni. Fejn ikun rilevanti, il-konsiderazzjonijiet ta’ natura soċjali, etika, sess, legali, ambjentali, ekonomiċi u l-apetti kulturali usa' u r-riskju u l-impatti potenzjali (tbassir) ta’ l-iżvilupp teknoloġiku se tagħmel parti mill-attivitajiet. Attivitajiet - Produzzjoni sostenibbli u l-immaniġġar tar-riżorsi mill-art, il-foresti u l-ambjenti akwatiċi[30]. - L-awtorizzazzjoni ta’ riċerka dewar il-motivaturi fuq tul ta’ żmien tal-produzzjoni sostenibbli u l-immaniġġar tar-riżorsi bijoloġiċi (mikroorganiżmi, pjanti u annimali) inkluża l-esplojtazzjoni tal-bijodiversità u molekuli bijoattivi ġodda fi ħdan dawn is-sistemi bijoloġiċi. Ir-riċerka se tinkludi t-teknoloġiji “ omics ”, bħall- genomics ’, il-“ proteomics ”, il-“ metabolomics ” u t-teknoloġiji konverġenti, u l-integrazzjoni tagħom fl-strateġiji għal sistemi bijoloġiċi, kif ukoll l-iżvilupp ta’ għodod u teknoloġiji bażiċi, inklużi l-bijoinformatika u l-bażijiet tat-tagħrif rilevanti, u metodoloġiji għall-identifikazzjoni ta' varjetajiet fi ħdan grupp ta' speċijiet. - Sostenibbiltà u kompetittività miżjuda, waqt li jonqos l-impatt ambjentali, fl-agrikoltura, il-forestrija, is-sajd u l-akkwakultura permezz ta’ l-iżvilupp ta’ teknoloġiji ġodda, tagħmir, sistemi ta’ monitoraġġ, pjanti u sistemi ta’ produzzjoni ġodda, it-titjib tal-bażi xjentifika u teknika tal-ġestjoni tas-sajd, kif ukoll għarfien aħjar ta’ l-interazzjoni bejn sistemi differenti (agrikoltura u forestrija, sajd u akkwakultura) bi strateġija mifruxa fuq ekosistema sħiħa. Għar-riżorsi bijoloġiċi bbażati fuq l-art, se ssir enfażi speċjali fuq sistemi bi dħul baxx u organiċi, immaniġġar aħjar tar-riżorsi u għalf ġdid u pjanti ġodda (uċuħ u siġar) flimkien ma’ kompożizzjoni, resistenza għat-tensjoni, użu effiċjenti tan-nutrijenti u arkitettura imtejbin. Dan se jkun appoġġat permezz ta’ riċerka fil-bijosikurezza, il-koeżistenza u t-traċċabilità ta’ pjanti, sistemi u prodotti ġodda. Is-saħħa tal-pjanti tiġi imtejba pemezz ta’ għarfien aħjar ta’ l-ekoloġija, il-bijoloġija ta’ l-organiżmi li jagħmlu l-ħsara lill-pjanti ( pests ) u theddid ieħor u appoġġ għall-kontroll tat-tifqigħ ta’ mard u titjib ta’ għodod u sistemi sostenibbli għall-immaniġġar tal- pests . Għar-riżorsi bijoloġiċi minn ambjenti akkwatiċi, se ssir enfażi fuq il-funzjonijiet bijoloġiċi essenzjali, sistemi ta' produzzjoni sikuri u għalf ta' speċi kkulturai li ma jagħmlux ħsara żejda lill-ambjent u fuq il-bijoloġija tas-sajd, id-dinamika tas-sajd imħallat, l-interazzjonijiet bejn l-attivitajiet ta' sajd u l-ekosistema tal-baħar u fuq sistemi ta' ġestjoni reġjonali u multi-annwali ibbażati fuq il-flotot. - L-aħjar produzzjoni u benesseri ta’ l-annimali, fl-agrikoltura, is-sajd u l-akkwakultura, inter alia permezz ta’ l-esplojtazzjoni ta’ l-għarfien ġenetiku, metodi ġodda ta’ tkattir, għarfien aħjar tal-fiżjoloġija u l-aġir ta’ l-annimali u għarfien u kontroll aħjar tal-mard ta' l-annimali li jittieħed, inklużi ż-żoonosi. Dan ta’ l-aħħar se jkun indirizzat ukoll bl-iżvilupp ta’ għodod għall-monitoraġġ, il-prevenzjoni u l-kontrol, permezz ta’ riċerka ta' bażi u applikata dwar il-vaċċini u d-dijanjostiċi, l-istudju ta’ l-ekoloġija ta’ aġenti ta’ l-infezzjoni magħrufa jew emerġenti u theddid ieħor, inklużi atti malizzjużi, u l-impatti tas-sistemi agrikoli differenti u l-klima. Ikun ukoll żviluppat għarfien ġdid dwar ir-rimi bla periklu ta’ l-iskart ta’ l-annimali u maniġġjar aħjar tal-prodotti sekondarji. - Il-provvista ta’ l-għodod meħtieġa minn dawk li jifformolaw il-politika u atturi oħra bħala appoġġ għall-implimentazzjoni ta’ strateġiji , politika u leġiżlazzjoni rilevanti u b’mod partikolari, bħala appoġġ għall-ħolqien ta’ Bijoekonomija Ewropea Imsejsa Fuq l-Għarfien (KBBE) u l-ħtiġijiet ta’ l-iżvilupp rurali u kostali. Il-Politika Komuni dwar is-sajd se tkun appoġġata permezz ta' l-iżvilupp ta' strateġiji adattivi li jappoġġaw l-istrateġija ta' l-ekosistema kollha għall-ħsad tar-riżorsi tal-baħar. Ir-riċerka għall-oqsma kollha ta' politika se tinkludi wkoll studji soċjo-ekonomiċi, investigazzjonijiet komparattivi tad-diversi sistemi agrikoli, sistemi ta' ġestjoni effiċjenti tas-sajd, it-trobbija ta’ annimali mhux għall-ikel, l-interazzjoni mal-forestrija u studji sabiex titjieb il-ħajja rurali u kostali. - Mil-furketta sal-farm: L-ikel, is-saħħa u l-benesseri - l-għarfien ta’ l-imġiba tal-konsumatur bħala fattur importantu fil-kompetittività ta’ l-industrija ta’ l-ikel u l-impatt ta’ l-ikel fuq is-saħħa u l-benesseri taċ-ċittadin Ewropew. L-enfasi se tkun fuq kif il-konsumatur jara l-ikel u l-attitudni tiegħu lejħ, l-għarfien tax-xejriet fis-soċjetà u l-identifikazzjoni tal-fatturi determinanti fl-għażla ta’ l-ikel u l-aċċess tal-konsumatur għall-ikel. - L-għarfien tal-fatturi fid-dieta u l-użanzi bħala fattur importanti kontrollabbli fl-iżvilupp u t-tnaqqis ta’ l-okkorrenza ta’ mard u diżordnijiet relatati mad-dieta. Dan se jinvolvi l-iżvilupp ta’ l-applikazzjoni tan- nutrigenomics u s-sistemi bijoloġiċi, u l-istudju ta’ l-interazzjonijiet bejn il-funzjonijiet nutrittivi, fiżjoloġiċi u psikoloġiċi. Jista' jwassal għall-formulazzjoni mill-ġdid ta’ l-ikel ipproċessat, u l-iżvilupp ta’ ikel ġdid, ikel tad-dieta u ikel li jingħad li huwa sustanzjuż u tajjeb għas-saħħa. L-investigazzjoni ta’ ikel u dieti tradizzjonali, lokali u staġjonali se tkun ukoll importanti sabiex tenfasizza l-impatt ta’ ċertu ikel u dieti fuq is-saħħa, u għall-iżvilupp ta' gwida integrata dwar l-ikel. - L-ottimizzazzjoni ta' l-innovazzjoni fl-industrija ta’ l-ikel Ewropea permezz ta’ l-integrazzjoni ta’ teknoloġiji avvanzati fil-produzzjoni ta’ l-ikel tradizzjonali, teknoloġiji ta’ proċessi importanti sabiex titjieb il-funzjonalità ta’ l-ikel, l-iżvilupp u d-dimostrazzjoni ta’ pproċesar u ppakkjar b’teknoloġija avvanzata u eko-effiċjenti, applikazzjonijiet smart control u ġestjoni aktar effiċjenti tal-prodotti sekondarji u l-iskart. Riċerka ġdid se tiżviluppa wkoll teknoloġiji sostenibbli u ġodda għall-għalf ta’ l-annimali inklużi formulazzjoni bla periklu għall-ipproċessar ta’ l-għalf u għall-kontroll tal-kwalità ta’ l-għalf. - L-assigurazzjoni is-sikurezza kimika u mikrobijoliġika u t-titjib fil-provvista ta’ l-ikel fl-Ewropa. Dan se jinkludi l-għarfien ta’ l-irbit bejn l-ekoloġija tal-mikrobi u s-sikurezza fl-ikel; l-iżvilupp ta’ metodi u mudelli li jindirizzaw l-integrità tal-katini tal-provvista ta’ l-ikel; metodi ġodda ta’ skoperta, u teknoloġiji u għodod għall-evalwazzjoni, il-ġestjoni u l-komunikazzjoni tar-riskji u t-titjib ta' l-għarfien dwar il-perċezzjoni tar-riskji. - Il-ħarsien kemm tas-saħħa tal-bniedem u kemm ta’ l-ambjent permezz ta’ għarfien aħjar ta’ l-impatt ambjentali fuq u ta’ l-katini ta’ l-ikel/għalf. Dan se jinvolvi l-istudju tal-kontaminanti ta’ l-ikel u r-riżultati fuq is-saħħa, l-iżvilupp ta’ għodod u metodi aħjar għall-valutazzjoni ta’ l-impatt tal-katini ta’ l-ikel u l-għalf fuq l-ambjent. L-assigurazzjoni tal-kwalità u l-integrità tal-katina ta’ l-ikel titlpb mudelli ġodda għall-analiżi tal-katina tal-prodotti bażiċi u kinċetti dwar l-immaniġġar tal-katina ta’ l-ikel kollha, inklużi l-aspetti relatati mal-konsumatur. - Ix-xjenzi tal-ħajja u l-bijoteknoloġija għal prodotti u proċessi mhux għall-ikel sostenibbli - Sabiex tissaħħaħ il-bażi ta’ għarfien u jkun hemm żvilupp ta’ teknoloġiji avvanzati għall-produzzjoni ta’ bijomass mill-art jew il-baħar għal applikazzjonijiet fl-enerġija jew l-industrija. Dan se jinkludi il- genomics u l- metabolomics tal-pjanti, l-annimali u l-mikrobi sabiex ikun hemm titjib fil-produttività u l-kompożizzjoni tal-materji primi u feedstocks tal-bijomassa għall-aħjar konverżjoni fi prodotti b’valur miżjud għoli, waqt li jkunu esplojtati organiżmi naturali jew imtejba tal-baħar jew ta’ l-art bħala sorsi ġodda. Dan se jinkorpora b’mod sħiħ l-analiżi taċ-ċiklu tal-ħajja tal-prattiċi fil-biedja, it-trasport, il-ħażna u l-ħruġ fis-suq tal-bijoprodotti. Għalhekk, l-applikazzjoni tal-bijoteknoloġiji industrijali fi ħdan il-katina ta’ l-uċuħ kollha sabiex tirrejalizza l-potenzjal sħiħ ta’ l-strateġija bio-refinery , inklużi l-aspetti soċjoekonomiċi, agronomi, ekoloġiċi u tal-konsumatur, ikun indirizzat. Dan se jkun imtejjeb b’żieda fl-għarfien u l-kontroll tal-metaboliżmu tal-pjanti u l-mikrobi fuq livell ċellulari u subċellulari, fil-produzzjoni ta’ prodotti bażiċi b’valur għoli bl-użu ta’ bijo-proċessi bi produzzjoni akbar, kwalità u purezza tal-prodotti tal-konverżjoni aħjar, inkluż l-iddisinjar tal-proċess bijokatalitiku. Barra minn hekk, jintużaw, jew ikunu żviluppati bijoteknoloġiji għal prodotti u proċessi mill-foresti mtejba u ta’ kwalità għolja u b’valur miżjud għoli sabiex tiżdied is-sostenibbiltà ta’ l-injam u l-prodotti ta’ l-injam, inkl